title: Carl von Ossietzky

text: Hitler raivostui Ossietzkyn päätöksestä. Saksan lehdistöä kiellettiin kirjoittamasta Nobel-palkinnosta, kun taas Joseph Goebbelsin johtama propagandaministeriö tiedotti ulkomaille, että Ossietzky on vapaa liikkumaan. Tämä ei ollut totta, sillä mm. kansainliiton komissaari Danzigissa, sveitsiläinen professori Carl Jakob Burckhardt yritti parhaansa saada Ossietzky vapaaksi siinä onnistumatta. Jälkeenpäin löytyneiden poliisin dokumenttien mukaan Ossietzkya ei aiottukaan vapauttaa, ja myös hänen passinsa pidätettiin. 30. tammikuuta 1937 annetussa asetuksessa Hitler kielsi Nobelin vastaanottamisen kaikilta saksalaisilta. Sen sijaan luotiin uusi "Saksan kansallinen tieteiden ja taiteiden palkinto".


title: Carl von Ossietzky

text: Ossietzky vietiin poliisin sairaalaan Berliiniin toukokuussa 1937. Vaikka Ossietzky oli hyvin heikossa kunnossa, häntä pidettiin sairaalassakin jatkuvan vartioinnin alaisena. Hän kuoli Nordendin sairaalassa tuberkuloosin ja keskitysleirissä koettujen kärsimysten heikentämänä.


title: Carl von Ossietzky

text:
Oldenburgin yliopisto "Carl von Ossietzky Universität Oldenburg" on nimetty hänen mukaansa.
Carl von Ossietzky on kiinalaisen Liu Xiaobon ohella ainoa, jonka saamaa Nobelin rauhanpalkintoa ei kukaan ole ottanut vastaan. Liu Xiaobolle myönnettiin rauhanpalkinto vuonna 2010.


title: Pauli Pylkkö

text: Pauli Pylkkö on suomalainen filosofi. Hän oli Jaakko Hintikan oppilas ja toimi myöhemmin tutkijana Yhdysvalloissa ja Suomessa. Pylkön käsittelemiin aiheisiin kuuluvat logiikka, semiotiikka, kielifilosofia ja kognitiotiede.


title: Zooksantellit

text: Zooksantellit () on panssarilevien ryhmä, jonka jäsenet elävät endosymbioosissa korallieläinten kanssa. Aiemmin zooksantellien ajateltiin kaikkien kuuluvan samaan lajiin tai edes samaan sukuun "Symbiodinium", mutta nyttemmin niitä on löytynyt ainakin kymmenestä eri suvusta.


title: Zooksantellit

text: Yleisemmin termillä zooksantelli viitataan kaikkiin toisessa (meri)eliössä symbioottisena esiintyviin yhteyttäviin leviin. Tällaisia leviä on panssarilevien lisäksi myös muun muassa nielulevien ja piilevien ryhmissä, ja niiden isäntiin kuuluu korallien ohella simpukoita, merietanoita, meduusoita ja toisia protisteja kuten huokoseläimiä.


title: Zooksantellit

text: Symbioosissa levä tarjoaa yhteyttämistuotteita isännälleen, isäntä taas suojaa, sijaintipaikan sopivassa valossa ja yhteyttämiseen tarvittavia ravinteita.


title: Zooksantellit

text: Valontarpeen takia zooksantelleja on vain sellaisissa koralleissa, jotka ovat alle sadan metrin syvyydessä.


title: Live at Leeds

text: Live at Leeds on The Whon toukokuussa 1970 julkaistu livealbumi.


title: Live at Leeds

text: Albumin materiaali piti alun perin äänittää kahdessa konsertissa Englannissa. Ensimmäinen äänitys tehtiin Leedsin yliopistolla 14. helmikuuta 1970, ja toinen Hullissa päivää myöhemmin. Hullin konsertissa John Entwistlen bassokitaran äänitys kuitenkin epäonnistui, ja albumin kaikki materiaali jouduttiin ottamaan pelkästään Leedsin konsertista.


title: Live at Leeds

text: "Live at Leedsin" alkuperäinen vinyylipainos sisälsi ainoastaan kuusi kappaletta, kun taas vuonna 1995 julkaistu remasteroitu CD-versio sisälsi yhteensä neljätoista kappaletta. Vuonna 2003 julkaistu Deluxe Edition sisältää bonuslevyn, "Tommy"-rockoopperan live-esityksen.


title: Live at Leeds

text:
A-puoli
B-puoli


title: Saint-Domingue

text:
Saint-Domingue oli Ranskan siirtomaa vuodesta 1659 vuoteen 1804, jolloin siitä tuli itsenäinen valtio tainonkielisellä nimellä Haiti.
Saint-Domingue on ranskalainen muoto espanjankielisestä nimestä Santo Domingo tai San Domingo. Espanja hallitsi koko Hispaniolaa eli nykyistä Haitin saarta vuodesta 1490 aina 1600-luvulle asti, jolloin ranskalaiset merirosvot alkoivat pystyttää tukikohtia saaren länsiosiin. Ryswickin rauhassa vuonna 1697 Espanja tunnusti saaren läntisen kolmanneksen ranskalaisen hallinnon.


title: Saint-Domingue

text: Saint-Dominguesta kehittyi ranskalaisten hallussa erittäin vauras siirtomaa. Yksi vaurauden perusta olivat orjat, joita tuotiin tuhatmäärin Afrikasta. Ranskan vallankumouksen aattona Saint-Dominguessa oli noin 500 000 mustaihoista orjaa, 32 000 vapaata valkoihoista ja 28 000 värillistä. Kun vallankumoukselliset olivat vaatineet Ranskassa kaikkien ihmisten tasa-arvoisuutta, Saint-Dominguen mustaihoiset nousivat kapinaan ja plantaasien omistajien piti paeta. Monimutkaiset sosiaaliset ja poliittiset paineet purkautuivat kapinaliikkeinä, joissa eri ryhmät etsivät oikeutta ja tasa-arvoa vuodesta 1791 alkaen.


title: Saint-Domingue

text: 1. tammikuuta 1804 Haitista tuli itsenäinen tasavalta. Saint-Dominguessa alkanut kapina siirtomaahallintoa ja orjuutta vastaan oli ensimmäinen mustien johtama liike, joka tuloksena oli itsenäinen, mustien johtama valtio.


title: Universität der Künste Berlin

text: Universität der Künste Berlin, Berliinin taideyliopisto, usein vain UdK (aikaisemmalta nimeltään "Hochschule der Künste Berlin"), on Berliinissä toimiva monipuolinen taidealan yliopisto, yksi maailman suurimmista taidealan oppilaitoksista. Se syntyi vuonna 1975, kun kuvataiteen korkeakoulu ja musiikki- ja teatterikorkeakoulu yhdistettiin. Koulun juuret ovat saksalaisessa taideakatemiassa vuodelta 1696. Koulussa on neljä tiedekuntaa: kuvataiteet, arkkitehtuuri, media ja muotoilu sekä musiikki ja näyttämötaiteet.


title: Jaakko Kolmonen

text: Jaakko Reino "Kokki" Kolmonen (2. toukokuuta 1941 Juankoski – 3. syyskuuta 2016 Helsinki) oli suomalainen keittiömestari. Hän toimi vuodesta 1962 alkaen ruoanlaiton opettajana monissa alan ammattikouluissa ja kotitalousopettajien toimipisteissä. Erityisesti hänet tunnetaan lukuisista ruoka-aiheisista televisio-ohjelmista, kuten "Maukasta mutkattomasti", "Patakakkonen" ja "Asia on pihvi", joita hän juonsi ensin aisaparinsa Veijo Vanamon kanssa.


title: Jaakko Kolmonen

text: Kolmoselle myönnettiin vuonna 1991 Suomen Leijonan Ritarikunnan ansioristi sekä Valtion tiedonjulkistamispalkinto vuonna 1988. Jaakko Kolmonen toimi myös Suomen Keittiömestarit ry:n aktiivijäsenenä ja asiantuntijana. Kolmonen sai opetusneuvoksen arvonimen vuonna 2007.


title: Jaakko Kolmonen

text: Jaakko Kolmosen poika Petri Kolmonen tunnetaan myös kokkina, joka on valmistunut Ravintolakoulu Perhosta. Hän on voittanut muun muassa kalankäsittelyn Suomen mestaruuden. Hän toimi isänsä kanssa useissa ruoka-aiheisissa tapahtumissa nimellä Kokki Kolmoset. Nykyisin Petri Kolmonen toimii Lauttasaaressa K-Supermarketin kauppiaana.


title: Jaakko Kolmonen

text: Kolmonen julkaisi lähes 40 ruoka-aiheista teosta. Hänen tunnusmerkkinään pidetään niin sanottua Väinämöisen lakkia.


title: Jaakko Kolmonen

text: Jaakko Kolmonen puolusti sokerin, suolan ja kovien rasvojen käytön välttämistä suomalaisessa ruokavaliossa. Hän kirjasi syöneensä vuosina 1964–2011 keskimäärin 270 ruisleipää vuodessa. Kolmonen kuoli äkilliseen sairauteen syyskuussa 2016.


title: Glaukos

text: Glaukos (, ) viittaa kreikkalaisessa mytologiassa useaan eri mieshahmoon:


title: Ardašir I

text: Ardašir I (k. 242) oli 200-luvulla elänyt persialainen hallitsija ja sasanidien dynastian perustaja. Ardašir kukisti edeltäjänsä arsakidit kruunaten itsensä kuninkaiden kuninkaaksi ("šahanšah") vuonna 226. Uusi dynastia liitettiin edeltäjäänsä vahvemmin iranilaisuuteen ja zarathustralaisuuteen. Ardaširin itsensä sanottiin olevan jumalallista alkuperää ja zarathustralaisuudesta tehtiin virallinen valtionusko. Ardašir jatkoi myös Persian sotia Rooman valtakuntaa vastaan, joissa ei hänen kaudellaan kuitenkaan saavutettu huomattavaa menestystä. Ardaširin kuoltua valtaan nousi hänen poikansa Šapur I.


title: Ardašir I

text: Ardaširin syntymää ja alkuvaiheita koskevat historialliset lähteet ovat usein ristiriitaisia. Hän kuului Persiassa merkittäviin asemiin Farsin maakunnassa nousseeseen arsakidien sukuun. Sasan-nimisen esi-isän mukaan sukua kutsuttiin sasanideiksi. Ardaširin isä Papak oli Persiksen paikallishallitsijan vasalli ja zarathustralainen Anahitan pappi Istakhrissa. Hän sai nimitettyä poikansa Darabgerd-nimisen kaupungin sotilaskomentajaksi. Myöhemmin hän liitti alueisiinsa myös Kermanin ja Isfahanin. Huhtikuussa 224 Ardašir kapinoi Persian hallitsija Artabanus IV:ttä vastaan voittaen hänen joukkonsa Hormozganissa Khuzistanissa lähellä Šustaria. Artabanus sai surmansa taistelun aikana ja vuonna 226 Ardašir valtasi Ktesifonin kruunaten itsensä "šahanšahiksi" eli kuninkaiden kuninkaaksi. Arsakidit hallitsivat joitakin alueita vielä muutaman vuoden ajan ja heidän kolikoitaan lyötiin vuoteen 228 saakka. Lopulta Ardašir liitti kuitenkin koko entisen Parthian valtakunnan alueet omiin alueisiinsa. Monet entisistä Parthian suursuvuista lienevät liittoutuneet Ardaširin kanssa ja Ardašir pyrki myös liittämään itsensä edelliseen hallitsijasukuun. Ardašir on nimenä johdettu monien arsakidien hallitsijoiden käyttämästä nimestä Artakhšathra.


title: Ardašir I

text: Ardaširin uusi sasanidien hallitsijasuku liitettiin entistä vahvemmin iranilaisuuteen ja zarathustralaisuuteen. Ardašir alkoi käyttää kolikoissaan arsakidien ajan kreikkalaisesta kirjaimistosta poiketen persialaisia kirjaimia. Kolikoiden kääntöpuolella oli kuvattu zarathustralainen tulitemppeli. Kolikoiden teksteissä Ardaširin julistetaan olevan jumalallista syntyperää. Naqš e-Rostamin vaikuttavissa kalliokaiverruksissa lähellä Persepolista hevosen selässä istuva Ardašir kuvataan vastaanottamassa kuninkuuden symbolia Ahura Mazdalta (keskipersiaksi "Ormuzd"), jonka hevonen talloo Ahrimania. Ardaširin ja hänen pappinsa Tosarin sanotaan myös keränneen yhteen eri uskonnollisia tekstejä ja muodostaneen niistä yhtenäisen uskonopin, minkä lisäksi zarathustralaisuudesta tehtiin virallinen valtionusko. Ardašir esiintyykin usein sittemmässä zarathustralaisessa perinteessä. Uskonnollisille vähemmistöille, kuten juutalaisille, Ardaširin kausi tiesi vastaavasti hankalampia aikoja. Uuden ehkä hieman epämääräisen hallitsijan valtaa pyrittiin näin perustelemaan jumalallisella päätöksellä. Samassa kallioreliefissä on myös ensimmäinen tunnettu viittaus nimeen "Iran". Sen merkitystä tässä yhteydessään ei tunneta aivan varmasti. Se on saattanut viitata esimerkiksi alueisiin, joilla harjoitettiin zarathustralaisuutta, tai ehkä alueen sijaan kansaan.


title: Ardašir I

text: Vakiinnutettuaan asemansa entisen Parthian valtakunnan alueella Ardašir alkoi käydä sotaa Parthian vanhaa vihollista Roomaa vastaan. Parthian luhistumisen osasyynä on saattanut olla valtakunnan epäonnistumiset sodissa Roomaa vastaan, mutta Ardaširkaan ei saavuttanut huomattavaa menestystä. Rooma ja sasanidit kiistelivät etenkin Ylä-Mesopotamian, Syyrian ja Armenian alueista. Kumpikaan osapuoli ei voinut tyrmätä toista, mutta Persian ja Rooman loputtomien sotien sarja sai toteemisen arvon, jolla valtakuntien hallitsijat oikeuttivat omaa valtaansa. Ardaširin kaudella sasanidit valtasivat Nisibisin ja Carrhaen kaupungit. Roomalaisten lisäksi sotaretkiä tehtiin idässä vaikuttaneita kušanoja vastaan. Ardaširin valtakauden loppupuoli tunnetaan huonosti. Hänen pojastaan ja seuraajastaan Šapurista tuli hänen kanssahallitsijansa todennäköisesti vuoden 240 paikkeilla ja Ardašir lienee kuollut vuoden 242 puolella.


title: Ardašir

text: Ardašir-nimellä hallitsi kolme Persian kuningasta:


title: Courtney Hodges

text: Courtney Hicks Hodges (5. tammikuuta 1887 – 16. tammikuuta 1966) oli yhdysvaltalainen kenraali, joka johti Yhdysvaltain 1. armeijaa koillis-Euroopassa toisessa maailmansodassa. Hän oli amerikkalaisten johtajana mm. Hurtgenin metsän taistelussa.


title: Courtney Hodges

text: Hodges syntyi Perryssä, Georgiassa, jossa hänen isänsä julkaisi paikallislehteä. Hän aloitti opiskelun West Pointissa, mutta hänet erotettiin huonon koemenestyksen vuoksi vain yhden vuoden jälkeen. Samaan aikaan hänen kanssaan erotettiin myös George S. Patton. Hän värväytyi 17. jalkaväkidivisioonaan pelkkänä alokkaana marraskuussa 1906, mutta yleni jo upseeriksi tarkalleen kolmen vuoden kuluttua. Hän palveli George Marshallin kanssa Filippiinien ja Yhdysvaltain sodassa ja Pattonin kanssa Meksikoon suuntautuneessa rangaistusretkikunnassa 1916–1917.


title: Courtney Hodges

text: Ensimmäisessä maailmansodassa Hodges palveli 6. jalkaväkidivisioonassa ja osallistui St. Mihielin taisteluun ja Meusen-Argonnen taisteluun (Maas-Argonne) sekä Saksan miehitykseen. Johdettuaan hyökkäyksen Marnejoen yli ensimmäisen maailmansodan lopulla hänet palkittiin Distinguished Service Cross -mitalilla, joka on Yhdysvaltain toiseksi korkein kunniamerkki. Vaikka Hodgesin komentama hyökkäys ei onnistunut, hän osoitti pelottomuutta, neuvokkuutta ja rohkeutta 20 tuntia kestäneen yhteenoton ajan ja sitoi toiminnallaan tarpeeksi vihollisjoukkoja, jotta Marnen ylitys onnistui muualla.


title: Courtney Hodges

text: Sodan jälkeen hänestä tuli West Pointin henkilöstöä, vaikka hän ei ollut koskaan valmistunut sieltä. Hän valmistui Yhdysvaltain komentaja- ja yleisesikuntakoulusta Fort Leavenworthista 1925. Vuonna 1938 hänestä tuli Yhdysvaltain armeijan jalkaväkikoulun apulaisjohtaja. Hän yleni koulun johtajaksi 1941. Seuraavaksi hän toimi kouluttajana Fort Benningin jalkaväkikoulussa ja ilmavoimien taktisessa koulussa Langley Fieldissä Virginiassa. Hän valmistui armeijan sotakorkeakoulusta 1934. Hän toimi eri tehtävissä Vancouverissa, Washingtonissa ja Filippiineillä, kunnes 1940 hänestä tuli Fort Benningin jalkaväkikoulun johtaja.


title: Courtney Hodges

text: Hänet ylennettiin kenraalimajuriksi toukokuussa 1941. Ennen rintamakomentajuutta hän sai erilaisia komentajuuksia, kuten sotaministeriön jalkaväen päällikkö. Vuonna 1942 hänestä tehtiin Yhdysvaltain 10. armeijakunnan komentaja. Seuraavana vuonna hän komensi 10. armeijakuntaa ja myöhemmin 3. armeijaa, kunnes hänet lähetettiin Isoon-Britanniaan kenraali Omar Bradleyn alaisuuteen. 3. armeija siirtyi tuolloin Pattonille. Operaatio Overlordin aikana hän toimi 1. armeijan apulaiskomentajana kunnes siirtyi sen komentajaksi Bradleyn siirtyessä 12. armeijaryhmän johtajaksi.


title: Courtney Hodges

text: Hodgesin joukot tavoittivat ensimmäisenä Pariisin ja osallistuivat Hurtgenin metsän ja Ardennien taisteluun. 1. armeija ylitti myös ensimmäisenä Reinin ja tapasi Puna-armeijan joukot Torgaussa Elben varrella. Sodan lähestyessä loppuaan Hodges ylennettiin täydeksi kenraaliksi 15. huhtikuuta 1945, jolloin hänestä tuli toinen mies, joka oli noussut alokkaasta kenraaliksi Yhdysvaltain armeijassa. Hodgesin armeija oli tarkoitus siirtää Euroopasta Aasiaan suunniteltua Japanin maihinnousua varten, mutta ydinpommitusten jälkeen Japani antautui.


title: Courtney Hodges

text: Hodges palveli 1. armeijan komentajana ensin Fort Braggissa ja myöhemmin Governors Islandilla, New Yorkissa, kunnes hän vetäytyi eläkkeelle 1949. Eläkkeelle jäätyään hän eli San Antoniossa Teksasissa 1966, jossa hän myös kuoli sairaalassa vuonna 1966. Yhdysvaltain armeijan tukikohdassa Fort McPhersonissa Georgiassa on "Hodges Hall" -niminen sotilasrakennus, joka on nimetty Hodgesin muistoksi.


title: Hürtgenin metsän taistelu

text: Hürtgenin metsän taistelu on nimitys sarjalle taisteluita, jotka käytiin 19. syyskuuta 1944 – 10. helmikuuta 1945 Yhdysvaltain ja Saksan joukkojen välillä toisessa maailmansodassa vain 129 km² kokoisella käytävällä Saksan ja Belgian välisellä rajalla Hürtgenin metsässä.


title: Hürtgenin metsän taistelu

text: Yhdysvaltain komentajan Courtney Hodgesin alkuperäinen tarkoitus oli sitoa alueella olevat saksalaiset joukot ja estää niitä vahvistamasta pohjoisessa Aachenin kaupungin ja Rurjoen välissä olevia joukkoja. Yhdysvaltalaisten alkuperäiset tavoitteet olivat vallata Schmidt, puhdistaa Monschau vihollisista ja edetä Rurjoelle.


title: Hürtgenin metsän taistelu

text: Walter Modelin johtamat saksalaiset puolustivat aluetta sinnikkäästi kahdesta syystä: Alue toimi Ardennien taistelun hyökkäyksen valmistelualueena ja siellä sijaitsi Schwannenauelin pato, jonka avaaminen olisi tulvittanut joen alajuoksun estäen saksalaisilta sen ylityksen. Yhdysvaltain sodanjohto ymmärsi tämän vasta useita tappioita kärsittyään ja niinpä saksalaiset pystyivät pitämään alueen hallinnassaan Saksan viimeisen länsirintamalla tehdyn suurhyökkäyksen aloittamiseen.


title: Hürtgenin metsän taistelu

text: Saksalaiset puolustivat linjojaan sitkeästi, ja yhdysvaltalaiset jatkoivat hyökkäyksiään samalla jääräpäisyydellä. Ardennien taistelun avannut Saksan laaja offensiivi keskeytti taistelut alueella vuodenvaihteen ajaksi. Niitä jatkettiin uudella innolla 30. tammikuuta 1945. Yhdysvaltalaisten 1. ja 9. armeija onnistuivat valtaamaan Rurjoen padot 10. helmikuuta, jolloin taistelu ratkesi liittoutuneiden voitoksi.


title: Hürtgenin metsän taistelu

text: Monet aiemmissa sotatoimissa kunnostautuneet yhdysvaltalaisdivisioonat menettivät taistelevasta vahvuudestaan tuhansia miehiä Hürtgenin metsässä. Yhdysvaltojen joukkojen kokonaistappiot olivat noin 33 000 miestä. Heistä 24 000 kaatui, haavoittui tai jäi sotavangiksi. Vihollisen toiminnasta riippumattomattomat syyt verottivat myös joukkoja. Noin 9 000 miestä päätyi tappiotilastoihin muun muassa paleltumisten, sairastumisten, onnettomuuksien ja omien tulituksen vuoksi.


title: Hürtgenin metsän taistelu

text: Saksalaisten tappiot olivat suurin piirtein yhtä korkeat. Saksalaisdivisioonat olivat usein vajaavahvuisia ja osa niistä tuhoutui taisteluissa täydellisesti, jonka jälkeen ne muodostettiin uudelleen hätäisesti kootuista joukoista ja heitettiin takaisin rintamalle. Niitä täydennettiin muun muassa eläkeiässä olevilla miehillä ja kouluikäisillä pojilla. Eräässä tapauksessa yhdysvaltalaisosasto otti vangikseen kivääriryhmän, johon kuului kaksi miestä, toinen 75-vuotias ja toinen 65-vuotias, sekä muutama Saksan armeijaan värvätty nainen.


title: Hürtgenin metsän taistelu

text: Vaikka Hürtgenin metsän taistelujen kaltaiset loppuvaiheen sotatoimet aiheuttivat liittoutuneille jonkin verran tappioita, Saksa puolestaan menetti niissä sekä miehistöä ja kalustoa, joita se ei voinut enää korvata. Saavutettuaan voiton Hürtgenin metsässä ja muualla Siegfried-linjalla liittoutuneet saattoivat aloittaa Reininmaan operaationsa ja jatkaa etenemistään syvemmälle Saksaan.


title: M/S Aurora

text: M/S Aurora () on Scandlines-varustamon omistama ro-ro-rahtialus. Aluksen on rakentanut raumalainen Rauma-Repola Oy vuonna 1982. Kuollutta painoa "Aurora"lla on 13 090 tonnia. Alun perin aluksen nimi oli "Arcturus". Alus on rekisteröity Saksan lipun alle ja sen kotisatama on Rostock. Nykyisin laiva on aikarahdattuna Transfennican Hangon ja Rostockin väliseen liikenteeseen.


title: M/S Aurora

text: Auroran sisaraluksia ovat M/S Merchant ja M/S Vasaland.


title: M/S Aurora

text: 18. tammikuuta 1982 alus laskettiin vesille. 11. kesäkuuta laiva sai nimen; "Arcturus". 29. kesäkuuta 1982 Finska Ångfartygs hankki vastavalmistuneen aluksen omistukseensa ja rekisteröi sen Suomen lipun alle. Kotisatamaksi tuli Helsinki. Tämän jälkeen Finncarriers aloitti liikennöinnin aluksella, reitillä Helsinki–Kotka–Purfleet–Rotterdam. Joulukuun lopulla 1986 Finncarriers osti Arcturuksen. 23. joulukuuta 1991 Hafslund Transport osti aluksen ja se rekisteröitiin Hafslund Bulk 1:n omistukseen. Uusi omistaja liputti laivan Norjan lipun alle ja kotisatamaksi tuli Tønsberg.


title: M/S Aurora

text: 27. joulukuuta 1991 laiva sai nykyisen "Aurora"-nimensä, jonka jälkeen se aikarahdattiin Finncarriersin liikenteeseen. Toukokuussa 1992 Aurora sai uuden omistajan; norjalainen Actinor RoRo AS hankki aluksen. Kotisatama säilyi Tønsberginä. Kesällä 1995 alus aikarahdattiin DFDS A/S:n liikenteeseen, Harwichin ja Esbjergin välille. Tammikuusta 1996 joulukuuhun 1997 laiva oli aikarahdattuna Fred. Olsen & Co:n liikenteeseen, reitille Oslo–Immingham–Rotterdam–Hampuri–Zeebrugge. Tammikuussa 1998 Finncarriers vuokrasi laivan linjalle Helsinki–Kotka–Lyypekki–Rostock. Tammikuussa 1999 reitti vaihtui; Helsinki–Rauma–Gdynia–Rostock–Lyypekki. Tammikuussa 2004 Scandlines Estonia vuokrasi aluksen Helsingin ja Rostockin väliseen liikenteeseen.


title: M/S Aurora

text: Marraskuussa Scandlines osti Auroran ja rekisteröi sen Saksan lipun alle. Kotisatamaksi tuli Rostock. Luovutus uudelle omistajalle tapahtui kuitenkin vasta 10. tammikuuta 2005, jonka jälkeen alus aikarahdattiin DFDS Tor Linen Zeebruggen ja Imminghamin väliseen liikenteeseen. Marraskuussa Aurora aikarahdattiin Transfennican liikenteeseen, linjalle Rauma–Lyypekki–Hanko. Lokakuussa 2007 alus siirtyi reitille Hanko–Rostock.


title: Glaukos (Sisyfoksen poika)

text: Glaukos () oli kreikkalaisessa mytologiassa Korintin kuningas, Sisyfoksen ja Meropen poika. Hän oli myös Bellerofonin isä.


title: Glaukos (Sisyfoksen poika)

text: Tarinan mukaan Glaukos suututti Afroditen; pyrkiessään saamaan hevosensa nopeammiksi hän kielsi niiltä tulemisen astutetuiksi. Niin kesken kilpa-ajojen Afrodite istutti Glaukoksen hevosiin vimman kuningas Peliaan hautajaisten aikana. Pillastuneet hevoset repivät Glaukoksen raajat irti ja nauttivat hänen lihaansa. Hänen haamustaan tuli taraksippos, joka pelästytti hevosia Isthmian kisojen aikana.


title: Ilmar Kullam

text: Ilmar Kullam (, 15. kesäkuuta 1922 Tartto – 2. marraskuuta 2011 Tartto) oli virolainen koripalloilija, koripallovalmentaja, olympiamitalisti ja Euroopan mestari.


title: Ilmar Kullam

text: Kullam saavutti olympiahopeaa Neuvostoliiton koripallomaajoukkueen pelaajana Helsingissä 1952. Euroopan mestaruuden hän voitti vuosina 1947, 1951 ja 1953.


title: Ilmar Kullam

text: Kullam voitti pelaajana Neuvostoliiton mestaruuden vuonna 1949 ja Viron mestaruuden neljä kertaa. Vuosina 1960–1975 hän toimi Tartu Kalevin ja Viron maajoukkueen päävalmentajana. Kullamin Oksana-tytär avioitui keihäänheittäjä Heino Puusten kanssa. Kullam kuoli 2. marraskuuta 2011 Tartossa 89 vuoden iässä.


title: Heino Kruus

text: Heino Kruus (, 30. syyskuuta 1926 Tallinna – 24. kesäkuuta 2012) oli virolainen koripalloilija, olympiamitalisti ja Euroopan mestari sekä koripallovalmentaja.


title: Heino Kruus

text: Kruus saavutti olympiahopeaa Neuvostoliiton koripallomaajoukkueen pelaajana Helsingissä 1952. Euroopan mestaruuden hän voitti vuosina 1951 ja 1953.


title: Heino Kruus

text: Kruus voitti Neuvostoliiton mestaruuden vuonna 1949, jolloin hän myös ensi kerran nousi Neuvostoliiton maajoukkueeseen. Viron koripallomestaruuden hän voitti kolme kertaa pelaajana ja kolme kertaa valmentajana. Lisäksi hän voitti valmentajana yhden kerran Viron käsipallomestaruuden.


title: Heino Kruus

text: Kruus opiskeli Tarton yliopiston liikuntatieteellisessä tiedekunnassa ja valmistui sieltä vuonna 1960. Hän toimi Kalev-seuran valmentajana vuodet 1954–1963 ja työskenteli vuodet 1963–1988 opettajana Tallinnan rakennusteknillisessä oppilaitoksessa (nyk. Tallinnan teknillinen korkeakoulu).


title: Heino Kruus

text: Kruus kuoli 24. kesäkuuta 2012, 85-vuotiaana.


title: Hongkongin lippu

text: Hongkongin lippu tai muodollisemmin Kiinan kansantasavallan erityishallintoalueen lippu () otettiin nykyisessä muodossaan käyttöön 16. helmikuuta 1990, mutta sitä käytettiin virallisesti ensimmäisen kerran 1. heinäkuuta 1997 Hongkongin siirryttyä Yhdistyneen kuningaskunnan alaisuudesta Kiinan kansantasavallan erityishallintoalueeksi. Hongkongin lipun tausta on punainen ja sen keskellä on viisiterälehtinen "Bauhinia blakeanan" kukka. Lipun viisi tähteä viittaavat Kiinan lippuun ja tarkoittavat Hongkongin oleva aina erottamaton osa Kiinaa.


title: John Gotti

text: John Joseph Gotti, Jr. (27. lokakuuta 1940 – 10. kesäkuuta 2002), tunnettu myös lempinimillä ”The Dapper Don” ja ”The Teflon Don”, oli yhdysvaltalainen mafioso ja Gambinon mafiaperheen päällikkö vuosina 1985–2002. Gottin valtakaudella Gambinon mafiaperheestä tuli Yhdysvaltain voimakkain ja rikkain rikollisjärjestö 1980-luvun puolivälissä. Vuonna 1992 Gotti tuomittiin lukuisista rikoksista elinkautiseen. Hän kuoli vankilassa kymmenen vuotta myöhemmin.


title: John Gotti

text: John Gotti syntyi vuonna 1940 amerikanitaliaiseen perheeseen Bronxin piirikunnassa New Yorkissa Yhdysvalloissa. Gottin vanhemmat olivat John Gotti, Sr. ja Philomena ”Fannie” Gotti. Hänellä oli myös kaksi sisarusta, vuonna 1939 syntynyt isoveli Peter ja vuonna 1942 syntynyt pikkuveli Richard. Vuonna 1952 perhe muutti Sheepshead Bayhyn, jossa Gotti ja hänen veljensä liittyivät paikalliseen nuorisojengiin. Vuoden 1954 kesällä Gotti yritti varastaa rakennustyömaalta painavan betonimyllyn, joka kuitenkin putosi hänen jalkansa päälle ja murskasi hänen varpaansa. Tapaturmasta johtui Gottin tunnusomainen, nilkuttava kävelytapa.


title: John Gotti

text: Vuonna 1962 Gotti meni naimisiin Victoria DiGiorgion kanssa. Heille syntyi viisi lasta, Angel, Victoria, John A. ”Junior”, Peter ja Frank. Perhe muutti Howard Beachiin Queensissa. Gotti oli lyhytpinnainen ja temperamenttinen mies, minkä takia hänen perheessä esiintyi perheväkivaltaa. FBI:n nauhoittamat tallenteet paljastavat, että vuonna 1989 Gotti hakkasi vaimonsa ja poikansa John A. ”Juniorin”.


title: John Gotti

text: Vuoteen 1966 mennessä Gottilla oli kytköksiä Carmine ”Charley Wagons” Faticon rikollisryhmään, joka toimi Gambinon mafiaperheen alipäällikön Aniello Dellacrocen alaisuudessa. Hänen ensimmäinen rikoksensa Gambinon mafiaperheessä oli lentoyhtiö United Airlinesin omistaman rekka-auton varastaminen Idlewildin lentoasemalta (nykyinen John F. Kennedyn kansainvälinen lentoasema) 27. marraskuuta 1967. Muutamaa vuorokautta myöhemmin FBI pidätti Gottin. Vuoden 1968 tammikuussa United Airlinesin työntekijät tunnistivat Gottin mieheksi, joka oli varastanut rekan, joten FBI pidätti hänet toisen kerran. Vain kaksi kuukautta myöhemmin Gotti pidätettiin kolmannen kerran, koska hän oli varastanut 50 000 Yhdysvaltain dollarin arvosta savukkeita. Gotti todettiin syylliseksi ja tuomittiin vankilaan Lewisburgiin neljäksi vuodeksi, mutta hän pääsi vapaalle jalalle kolmessa vuodessa. Vankilasta päästyä Gotti palasi Faticon ryhmän päämajaan Bergin Hunt and Fish Clubiin Ozone Parkissa, jossa Fatico teki hänestä ryhmän uuden päällikön ja väistyi eläkkeelle.


title: John Gotti

text: 18. maaliskuuta 1980 Gottin 12-vuotias poika Frank kuoli ajettua polkupyörällä Gottien naapurin John Favaran auton alle. Favaran ei katsottu olleen syypää onnettomuuteen eikä häntä vastaan nostettu syytteitä. Kaksi kuukautta myöhemmin Victoria DiGiorgio Gotti hakkasi Favaran baseball-mailalla. Favara suunnitteli muuttavansa perheineen pois Howard Beachistä, mutta 28. heinäkuuta 1980 hän katosi salaperäisesti. FBI:n mukaan Favaran murhasivat Gottin palkkatappajat, mutta Gotti itse kiisti olleensa murhakäskyn takana. Favaran jäännöksiä ei ikinä löydetty ja hänen perheensä julisti hänet kuolleeksi vuonna 1983. Vuonna 2009 esitettiin syytöksiä, joiden mukaan Gambinon mafiaperheen palkkatappaja Charles Carneglia olisi syövyttänyt Favaran maalliset jäännökset hapossa.


title: John Gotti

text: Gotti työskenteli Aniello Dellacrocen alaisuudessa, mutta hän halusi päästä Gambinon mafiaperheen johtoon. Vuonna 1973 Gotti osallistui Gambinon mafiaperheen pitkäaikaisen johtajan Carlo ”Don Carlo” Gambinon veljenpojan Emanuel ”Manny” Gambinon kidnappaneen ja tappaneen amerikanirlantilaisen gangsterin James McBratneyn murhaan. Vuonna 1976 Carlo Gambino kuoli ja valta perheessä siirtyi Constantino ”Paul” Castellanolle. 16. joulukuuta 1985 Gottin miehet ampuivat julkisessa kaksoismurhassa Paul Castellanon ja tälle uskollisen alipäällikön Thomas Bilottin ravintola Sparks Steak Housen edustalla Manhattanilla. Salamurhaan vaikutti Castellanon kielto Gambinon mafiaperheen jäsenille olla osallistumatta huumekauppaan, vaikka Gottin ryhmä oli yrittänyt rikastua päihteillä. Castellanon kuoltua Gotti otti vallan Gambinon mafiaperheessä. Gottin valtakaudella Gambinon mafiaperheestä tuli Yhdysvaltain rikkain ja voimakkain rikollisjärjestö. Gambinon mafiaperhe oli myös suurin New Yorkin ”viidestä perheestä”. Gottin rikolliset toimet ulottuivat murhiin, kiristykseen, koronkiskontaan, laittomiin uhkapeleihin, veropetoksiin ja talousrikoksiin. Gotti tapasi päivittäin Gambinon mafiaperheen alipäälliköt ja liikekumppanit Ravenite Social Clubissa Manhattanilla. Iltaisin hän oli newyorkilaisille tyypillinen näky kaupungin kaduilla ja yökerhoissa.


title: John Gotti

text: Kolmesta oikeudenkäynnistä selvittyä Gottille annettiin lempinimet ”The Dapper Don” (”tahraton "don"”) ja ”The Teflon Don” (”teflon-"don"”). ”The Dapper Don” viittasi siihen, että Gotti esiintyi tuhansien dollarien arvoisissa puvuissa ja hän ei vältellyt tiedotusvälineitä tai julkisuutta. ”The Teflon Don” viittasi siihen, että FBI:n yritykset saada Gotti vankilaan eivät tarttuneet häneen. Joillekin Gotti ei ollut rikollinen, vaan sankari, koska hän sijoitti rahaa hyväntekeväisyyteen ja järjesti vuosittain julkisia itsenäisyyspäiväjuhlia takapihallaan.


title: John Gotti

text: FBI:n onnistui nauhoittaa Gottista äänitallenne, jossa hän keskusteli alipäälliköidensä kanssa murhista ja muista rikoksista. Nauhoituksella olleiden todisteiden takia FBI:lle annettiin lupa pidättää Gotti. 11. joulukuuta 1990 FBI-agentit ja New Yorkin poliisi pidättivät Gottin, neuvonantaja Frank LoCascion sekä alipäälliköt Thomas ”Tommy” Gambinon ja Salvatore ”Sammy the Bull” Gravanon ratsiassa Ravenite Social Clubiin. Gravano oli Gottin luotettu ystävä, mutta hän päätti todistaa Gambinon mafiaperheen ja Gottin rikokset, koska FBI lupasi hänelle pääsyn valtion todistajansuojeluohjelmaan. Vuonna 1992 järjestettiin Gottin, LoCascion ja Gambinon oikeudenkäynti, jossa Gottille esitettiin syytökset kolmestatoista murhasta, kiristyksestä, veropetoksista, suojelurahan ottamisesta, murhasalaliitosta, laittomasta uhkapelistä ja oikeuden vastustamisesta. Gravanon todistajanlausunnolla Gotti todettiin syylliseksi. 23. kesäkuuta 1992 tuomari I. Leo Glasser tuomitsi Gottin elinkautiseen vankeusrangaistukseen ilman mahdollisuutta ehdonalaiseen. LoCascio sai myös elinkautisen ja Gambino tuomittiin viideksi vuodeksi vankilaan.


title: John Gotti

text: Gotti siirrettiin Illinoisissa sijaitsevaan supermax-vankilaan nimeltä USP Marion, jossa hän vietti aikansa pienessä vankisellissä 23 tuntia vuorokaudesta. Gambinon mafiaperheessä valta siirtyi Gottin perheenjäsenille, isoveljelle Peter Gottille ja Gottin pojalle John A. ”Junior” Gottille, vaikka John Gotti itse johti mafiaperhettä vankilasta käsin. Vankilassa Gotti lupasi maksaa Aryan Brotherhoodille vuosittain 50 000 dollaria vastapalveluna suojelusta, mutta myöhemmin Gotti lopetti rahasumman maksamisen. Vuonna 1996 pankkiryöstöstä tuomittu afroamerikkalainen vanki nimeltä Walter Johnson hakkasi Gottin. Gotti otti yhteyttä Aryan Brotherhoodin jäseniin ja lupasi maksaa heille Johnsonin murhasta. Johnson siirrettiin välittömästi eristysselliin ja myöhemmin toiseen vankilaan, koska vanginvartijat ymmärsivät Johnsonin joutuneen hengenvaaralliseen tilanteeseen.


title: John Gotti

text: Gotti kuoli Springfieldissä Missourissa vuonna 2002. Hänen kuolinsyynsä oli kurkkusyöpä, minkä vuoksi hän oli viettänyt viimeiset elinpäivänsä hoidossa United States Medical Center for Federal Prisonersin sairaalavankilassa. Gotti haudattiin katoliselle Saint John’s Cemeteryn hautausmaalle Queensissa.


title: Joann Lõssov

text: Joann Lõssov (, 10. syyskuuta 1921 Tallinna – 3. elokuuta 2000 Tallinna) oli virolainen koripalloilija ja koripallovalmentaja.


title: Joann Lõssov

text: Lõssov saavutti Neuvostoliiton koripallomaajoukkueen pelaajana olympiahopeaa Helsingissä 1952. Euroopan mestaruuden hän voitti vuosina 1947 ja 1951.


title: Joann Lõssov

text: Lõssov voitti Neuvostoliiton mestaruuden vuonna 1949. Viron mestaruuden hän voitti yhteensä kymmenen kertaa koripallossa, käsipallossa, jääkiekossa ja pesäpallossa.


title: Joann Lõssov

text: Vuosina 1953–1958 Lõssov toimi Neuvostoliiton naisten koripallomaajoukkueen päävalmentajana. Hän oli Neuvostoliiton olympiakomitean jäsen vuosina 1951–1957.


title: Kristuksen kirkko (cutlerilaiset)

text: Jeesuksen Kristuksen kirkko () on eräs pienimmistä myöhempien aikojen pyhien liikkeeseen kuuluvista uskonnollisista yhdyskunnista. Yhteisö on saanut lisänimensä Alpheus Cutlerilta, joka oli eräs Joseph Smithin aikaisia Myöhempien aikojen pyhien Jeesuksen Kristuksen kirkon johtavia jäseniä. Hän kuului Nauvoon kaudella kirkon korkeaan neuvostoon. Nykyään kirkkoon kuuluu vain parisenkymmentä jäseniä ja sillä on yksi pieni seurakunta Independencessä, Missourissa Yhdysvalloissa.


title: Kristuksen kirkko (cutlerilaiset)

text: Hieman ennen kuolemaansa 27. kesäkuuta 1844 Joseph Smith lähetti Cutlerin tekemään lähetystyötä "laamanilaisten" eli intiaanien keskuuteen. Kun Brigham Young päätti johdattaa johtamansa yhteisön länteen, kohti Ison Suolajärven laaksoa, nykyistä Utahia, hän kutsui myös Cultlerin mukaansa. Tämä kuitenkin kieltäytyi, koska hän halusi saattaa loppuun intiaanien parissa tekemänsä lähetystyön. Tämä johti Cutlerin ja Youngin välien rikkoutumiseen. Cutler järjesti oman kirkkonsa, Smithin perustaman kirkon alkuperäisen nimen mukaan nimetyn "Kristuksen kirkon", Mantissa, Iowassa 19. syyskuuta 1853. Virallisesti yhteisö selittää, että Joseph Smith järjesti Kristuksen kirkon 6. huhtikuuta 1830 ja Cutler järjesti sen hajaannuksen jälkeen uudelleen 1853.


title: Kristuksen kirkko (cutlerilaiset)

text: 1860-luvulla Reorganisoidun myöhempien aikojen pyhien Jeesuksen Kristuksen kirkon lähetyssaarnaajia saapui cutlerilaisten yhteisöön. He selittivät Joseph Smithin pojan Joseph Smith III:n olevan profeetan oikea seuraaja, jolloin suuri osa cutlerilaisista kääntyi Reorganisoidun kirkon jäseniksi. Hieman ennen Cutlerin kuolemaa 10. elokuuta 1864 hänelle uskolliset kirkon jäsenet muuttivat Clitheralliin, Minnesotaan, koska Cutler oli nähnyt asiaa koskevan näyn. Huomattava osa heistä kääntyi kuitenkin Reorganisoidun kirkon jäseniksi. 1928 jäljelle jääneet Cutlerin seuraajat muuttivat Independenceen, Missouriin.


title: Kristuksen kirkko (cutlerilaiset)

text: Opillisesti cutlerilaiset seuraavat pitkälti Smithin kauden ilmoituksia. He eivät ole koskaan pitäneet moniavioisuuden lakia Jumalan ilmoituksena. Sen sijaan he noudattavat MAP-kirkon alkuaikoina käytössä ollutta omaisuuden yhteyttä eli ”Eenokin järjestystä”. Cutlerilaisilla on myös käytössään Nauvoon kauden endaumenttiseremonia, jonka he tosin panevat temppelin puuttuessa toimeen kirkossaan. Cutlerilaiset eivät kuitenkaan usko Myöhempien Aikojen Pyhien Jeesuksen Kristuksen kirkon tavoin iankaikkisen edistymisen lakiin, eli että Jumala on joskus ollut ihmisen kaltainen, ja että ihmisellä on mahdollisuus kehittyä jumalaksi.


title: Kristuksen kirkko (cutlerilaiset)

text: Cutlerilaisten Jeesuksen Kristuksen kirkko hyväksyy pyhiksi kirjoituksikseen Raamatun Joseph Smithin Innoitettuna käännöksenä, Mormonin kirjan sekä Oppi ja liitot-kirjan vuoden 1846 versiona. Kallisarvoista helmeä ei sinällään pidetä pyhänä kirjoituksena, mutta sen sisältämät Mooseksen kirja sekä Smithin innoitettu käännös Matteuksen evankeliumin 24. luvusta sisältyvät kirkon käyttämään Raamattuun. Uskonkappaleita ei pidetä sinällään inspiroituina tai sitovina, mutta käytännössä ne tiivistävät cutlerilaisten uskon sisällön.


title: Cheryl Chase

text: Cheryl Chase (s. 25. joulukuuta 1958 Manville, New Jersey) on yhdysvaltalainen ääninäyttelijä, joka tunnetaan parhaiten Annikan ääniroolistaan animaatiosarjassa "Ipanat".


title: Cheryl Chase

text: Chase aloitteli uraansa 1990-luvulla tehden ääniä "Ren ja Stimpy" -animaatioon, sitä ennen hän kuitenkin sai pitkäaikaisimman ääniroolinsa "Ipanat"-animaatiosta. Chase ääninäytteli Annikaa vuosien 1991–2002 välisenä aikana ja oli mukana myös "Ipanat"-sarjaan perustuvissa elokuvissa ja videopeleissä. Vuonna 2003 hän jatkoi Annikan ääniroolissa Ipanoiden spin-off-sarjassa "All Grown Up" aina vuoteen 2006 asti.


title: Cheryl Chase

text: "Ipanat" ja "All Grown Up" -animaatioiden lisäksi Chase on ääninäytellyt animaatioissa, kuten "Roni Neutroni", "Random! Cartoons", "Foster’s Home for Imaginary Friends" ja dubannut muun muassa "Dragon Ballia".


title: New Protection

text: New Protection on power metal -yhtye Ride the Skyn ainoa studioalbumi. Se julkaistiin vuonna 2007 Nuclear Blastin kautta.


title: Sekunti (intervalli)

text: Sekunti (, , , , ) on diatonisella asteikolla toonikasta lukien toinen intervalli.


title: Sekunti (intervalli)

text: Pieni sekunti vastaa yhtä puolisävelaskelta (esimerkiksi C-duuriasteikolla e-f) ja suuri sekunti puolestaan yhtä kokosävelaskelta (esimerkiksi c-d).


title: Anatoli Krikun

text: Anatoli Krikun (, s. 24. maaliskuuta 1948 Tartto) on virolainen kilpauransa päättänyt koripalloilija ja koripallovalmentaja, joka edusti maajoukkuetasolla Neuvostoliittoa.


title: Anatoli Krikun

text: Krikun saavutti Neuvostoliiton joukkueessa olympiapronssia Méxicossa 1968. MM-kilpailuissa hän saavutti pronssia 1970, EM-kilpailuissa kultaa 1967 ja universiadeissa kultaa 1970.


title: Anatoli Krikun

text: Viron mestaruuden Krikun voitti seitsemän kertaa. Pelaajauransa jälkeen hän toimi muun muassa Suomen maajoukkueen apuvalmentajana. Krikun jäi asumaan Suomeen ja valmensi muun muassa ToPossa ja Pussihukissa. Hän työskenteli Helmi Liiketalousopiston liikunnanopettajana.


title: NHL:n varaustilaisuus 2002

text: NHL:n varaustilaisuus 2002 oli NHL:n 40. vuotuinen . Se pidettiin Torontossa Air Canada Centerissä 22.-23. kesäkuuta. Tilaisuudessa varattiin 290 pelaajaa; 35 OHL:stä, 23 QMJHL:stä, 43 WHL:stä, 41 NCAA:sta, 6 Yhdysvaltojen lukioista ja 110 Pohjois-Amerikan ulkopuolelta.


title: NHL:n varaustilaisuus 2002

text: Kykyjenetsijöiden yllätykseksi Jay Bouwmeesteriä ei varattukaan ensimmäisenä, vaan ensimmäisen varausvuoron itselleen ostanut Columbus Blue Jackets varasikin ensimmäisenä Rick Nashin.


title: Priit Tomson

text: Priit Tomson (, s. 3. marraskuuta 1942 Tallinna) on virolainen kilpauransa päättänyt koripalloilija, joka edusti maajoukkuetasolla Neuvostoliittoa.


title: Priit Tomson

text: Tomson saavutti Neuvostoliiton pelaajana olympiapronssia Méxicossa 1968. Maailmanmestaruuden hän voitti vuosina 1967 ja 1974 ja sai lisäksi pronssia 1970. Euroopan mestaruuden hän voitti vuosina 1967, 1969 ja 1971. Universiadeissa hän voitti kultaa vuonna 1970 ja hopeaa 1965.


title: Priit Tomson

text: Viron mestaruuden Tomson voitti kuusi kertaa vuosien 1961–1979 aikana.


title: Jaak Lipso

text: Jaak Lipso (, s. 18. huhtikuuta 1940 Tallinna) on kilpauransa päättänyt virolainen koripalloilija, joka edusti maajoukkuetasolla Neuvostoliittoa.


title: Jaak Lipso

text: Lipso saavutti Neuvostoliiton joukkueessa olympiahopeaa Tokiossa 1964 ja olympiapronssia Méxicossa 1968. Maailmanmestaruuden hän voitti vuonna 1967 ja sai lisäksi pronssia 1970. Euroopan mestaruuden hän voitti vuosina 1963, 1965 ja 1967.


title: Jaak Lipso

text: Euroopan cupin Lipso voitti moskovalaisseuransa riveissä vuosina 1963 ja 1969. Neuvostoliiton mestaruuden hän voitti kuudesti ja Viron SNT:n mestaruuden viidesti.


title: Shanks (One Piece)

text: Punatukka Shanks ( ) on legendaarinen ja voimakas merirosvokapteeni One Piece manga- ja animesarjassa.


title: Shanks (One Piece)

text: Shanks on tunnettu ja voimakas merirosvo Grand Linella, joka on Punatukka-merirosvojen kapteeni sekä yksi Neljästä keisarista (Yonkou) Grand Linen toisella puolella. Hän on Monkey D. Luffyn lapsuudensankari ja entinen Gold.Rogerin miehistön jäsen. Shanks on yksi tunnetuimmista ja pidetyimmistä merirosvokapteeneista, sillä hän on ystävällinen eikä aloita taistelua usein. Viimeksi Shanksista kuultiin kun hän aloitti taistelun Kaidouta vastaan. Häntä on tähän asti nähty melko harvoin, mutta One Piece animesarjan aloitus- ja lopetuskappaleissa hän on esiintynyt monesti.


title: Shanks (One Piece)

text: Shanks pukee aina mustaa kaapua hänen olkapäillään ja ennen Luffyn tapaamista piti olkihattua päässään. Hänellä on myös polviin ylettyvät housut ja sandaalit. Kutsumanimensä Punatukka (myös suomennettu Punapääksi) johtuu hänen punaisista hiuksistaan. Hänen vasemmassa silmässään on kolme arpea jotka Mustaparta teki hänelle kauan sitten. Shanksilta puuttuu vasen käsi, koska hän menetti sen pelastaessaan Luffyä merihirviöltä kymmenen vuotta sitten. Shanks ja hänen miehistönsä nähdään usein juhlimassa ja juomassa alkoholijuomia, sillä yksi Shanksin mieliajanviete on juhliminen.


title: Shanks (One Piece)

text: Eiichiro Odan mukaan Shanks on häntä eniten muistuttava One Piece hahmo, sillä hänkin pitää juhlimisesta. Shanks on tällä hetkellä Eiichiro Odaa vanhempi, 37-vuotias.


title: Shanks (One Piece)

text: Shanks oli ensimmäisenä esiintynyt hahmo One Piecen varhaisversiossa, Romance Downissa. Paljoa muutoksia puolitoista vuotta myöhemmin ilmestyneeseen One Pieceen verrattuna ei ole, paitsi Hegumanin poissaolo Romance Downista ja se, että Shanksin kättä ei syönytkään merihirviö vaan hai.


title: Shanks (One Piece)

text: Romance Downin toisessa versiossa Luffy sai sekä hatun, että pirunmarjan hänen isoisältään, ei Shanksilta. Syy miksi Shanks jätettiin pois oli se, että ennen One Piecen aloittamista Eiichiro Oda halusi pitää salaisuutena Shanksin jälleen ilmestymisen ja lisätä suosiota Shanksin paluulla.


title: Shanks (One Piece)

text: Shanks on yksi, tai ehkä jopa rennoin One Piece maailman hahmo. Hän ja hänen miehistönsä matkaavat maailmaa kiirehtimättä samalla juhlien ja pitäen hauskaa. Tarvittaessa hän muuttuu vakavaksi. Shanks ei ole julma toisin kuin monet muut merirosvokapteenit, eikä pidä miehistöään kurissa väkivallalla. Ystävällinen luonne näkyy siinä, ettei hän halua toisille harmia vaan pitää hauskaa, jopa vakavan Kaapparilordi Mihawkin kanssa.


title: Shanks (One Piece)

text: Shanks ei tunnu paljoa välittävän mitä hänelle itselleen tapahtuu. Hän antaa muiden sylkeä, heitellä ruuilla tai juomilla itseään taistelematta takaisin vain nauraen miehistönsä kanssa kohtalolleen. Jopa menettäessään kätensä se ei Shanksia paljoa haittanut, kunhan Luffy vain olisi turvassa. Hän asettaa ystävänsä itsensä edelle. Shanksilla on myös puoli joka panikoi, jos jokin menee vikaan.


title: Shanks (One Piece)

text: Luffy pitää Shanksia esikuvanaan, lapsuudensankarinaan ja miehenä jonka hän haluaa ylittää. Kun Luffy oli lapsi, Punatukka-merirosvot käyttivät hänen kotikyläänsä tukikohtanaan jonkin aikaa. Hän halusi liittyä Shanksin miehistöön, mutta pettyi kun Shanks aina vastasi kielteisesti. Shanks piti Luffyn härnäämisestä, kutsuen Luffyä pikkulapseksi. Kun vuoristoryövärit hyökkäsivät, hän näytti Luffylle kuinka paljon hän välitti hänestä. Mangassa Ben Beckman kertoo Shanksille, että Luffystä tulee jotain suurta. Shanks kommentoi siihen, että hänkin oli Luffyn ikäisenä samanlainen. Tällä hetkellä Luffy on etsimässä Shanksia ja Shanks odottamassa päivää jolloin kohtaa jälleen Luffyn. Kun Mihawk toi Shanksille Luffyn etsintäkuulutuksen, hän kommentoi: "Sinä siis olet vihdoinkin tulossa, Luffy".


title: Shanks (One Piece)

text: Tähän asti Maailman hallituksen ulkopuolella vain Buggy-klovni on häntä vastaan. Ironisesti heidän ollessa nuoria Buggy sanoi Shanksille tämän olevan liian naiivi ja viaton tullakseen suureksi merirosvokapteeniksi. Tällä hetkellä Shanks on kuuluisa merirosvokapteeni, kun taas Buggy ja hänen miehistönsä ovat melko heikkoja.


title: Shanks (One Piece)

text: Shanksin ensiesiintyminen tapahtui ensimmäisessä mangaluvussa ja neljännessä animejaksossa, mutta todellisuudessa hänen tarinansa alkoi paljon aikaisemmin. Hänen kotikaupunkinsa oli West Bluella ja jossain vaiheessa nuoruuttaan Shanks harjoitteli merirosvoksi tuloa Gold Rogerin laivalla Buggyn kanssa. Kaksikko vietti paljon aikaa yhdessä väitellen turhistakin asioista, kuten kumpi napa on kylmempi, pohjois- vai etelänapa. Heidän jatkuva kinaaminen ärsytti muita miehistön jäseniä.


title: Shanks (One Piece)

text: Harmiksi näistä kahdesta nuoresta miehestä tuli viholliset Buggylle tapahtuneen onnettomuuden jälkeen.


title: Shanks (One Piece)

text: Kun he ja muu miehistö hyökkäsivät ohimenevän laivan kimppuun, Buggy löysi aarrekartan, jossa kerrottiin merenpohjassa makaavan aarteen sijainti. Hän päätti pitää kartan salassa muilta, sillä sen avulla hänestä voisi tulla voimakkaan miehistön kapteeni. Myöhemmin yöllä Shanks kertoi Buggylle, että miehistö löysi pirunmarjan, joka veisi uimakyvyn, mutta antaisi erikoisia voimia. Se joka haluaisi syödä pirunmarjan saisi sen. Hän myös kertoi kuinka harvinaisia ja arvokkaita pirunmarjat ovat.


title: Shanks (One Piece)

text: Seuraavana päivänä Buggy uskotteli muille heidän silmiensä edessä syövän pirunmarjan. Todellisuudessa pirunmarja jonka hän söi oli väärennös ja hän piti oikean pirunmarjan muiden tietämättä. Kartan ja pirunmarjan avulla hän pystyi jättämään miehistön ja ryhtymään oikeaksi merirosvoksi. Ollessaan pelastusveneessä, Shanks yllätti hänet ja Buggy piilotti pirunmarjan suuhunsa. Shanks käski Buggyn olla varastelematta kokin ruokia ja lähti, mutta palasi yllättäen takaisin ja Buggy nielaisi oikean pirunmarjan säikähtäessään ja samalla aarrekartta lensi mereen.


title: Shanks (One Piece)

text: Buggyn hypätessä mereen pelastamaan unelmansa, hän huomasi menettäneensä hyvän uimataitonsa pirunmarjan vuoksi eikä voinut enää sukeltaa aarteita. Shanks pelasti Buggyn hukkumiselta, mutta Buggy oli vihainen Shanksille, koska piti häntä syyllisenä unelmansa tuhoamisesta.


title: Shanks (One Piece)

text: Molemmat erosivat toisistaan Gold Rogerin teloituksen jälkeen Loguetownissa. Shanks pyysi Buggyä miehistöönsä, mutta Buggy kieltäytyi. Siitä lähtien Buggy ja Shanks eivät ole tavanneet toisiaan, ennen kuin Marinefordissa Shanksin ilmestyttyä sinne lopettamaan sota Merivoimien ja Valkopartapiraattien välillä.


title: Shanks (One Piece)

text: Buggy jäi Shanksin muistoihin ja saatuaan miehistön hän päätti tehdä eräästä saaresta väliaikaisen tukikohdan. Saarella hän tapasi nuoren pojan nimeltä Monkey D. Luffy.


title: Shanks (One Piece)

text: Luffy piti Shanksin ja hänen miehistönsä seurasta niin paljon, että lopulta halusi itsekin tulla merirosvoksi ja kysyi pääsisikö hänkin miehistöön. Shanks sanoi Luffyn olevan liian nuori ja uimataidoton. Tämän vuoksi Luffy saikin häneltä kutsumanimen "alasinpoika". Hän kuitenkin antoi Luffyn todistaa urheutensa ja Luffy iski itseään tikarilla vasempaan poskeen, jättäen pysyvän arven. Tämä kohtaus on jätetty kaikista animeversioista pois siinä pelossa, että joku lapsi imitoisi Luffyä.


title: Shanks (One Piece)

text: Eräänä päivänä kun Luffy oli Shanksin ja muiden kanssa baarissa, paikalle saapui joukko vuoristoryöväreitä. Heidän johtajansa Heguma kysyi baarin emännältä kalijaa, mutta juomat oli loppuneet Shanksin ja tämän miehistön juotua ne. Shanksin tarjotessa viimeistä pullollista Heguma rikkoi sen Shanksin käsiin. Kun Shanks riidanhaaston sijaan alkoi voivotella sotkua, Heguma rikkoi lisää pulloja, jotta Shanksille riittäisi lisää siivottavaa ja lähti pois. Tämän jälkeen hänen miehistönsä alkoi nauraa Shanksille ja lopulta hän itsekin rupesi nauramaan muiden kanssa. Luffy ei arvostanut sitä, että Shanks antoi pilkkaamisen olla eikä taistellut. Tähän syyksi Shanks sanoi, että kastuminen ei ole tarpeeksi suuri syy taistelemiseen. Siitä huolimatta Luffy ei ollut iloinen vaan söi pöydällä olevassa laatikossa olleen pirunmarjan, tietämättä mitä söi, mutta Shanksin huomatessa sen ja tarratessa Luffyn jaloista yrittäen saada hänet sylkemään mitä oli syönyt, Luffyn jalat venyivät. silloin muillekin selvisi, että Luffy oli syönyt heidän varastamansa gumigumimarjan, joka tekisi hänestä kumi-ihmisen ja veisi Luffyltä loputkin mahdollisuudet oppia uimaan.


title: Shanks (One Piece)

text: Myöhemmin Luffyn ja baarin emännöitsijän Makinon ollessa kaksin baarissa, Heguma ja hänen ryövärinsä saapuivat. Luffy halusi heidän pyytävän anteeksi Shanksin ja Punatukka-merirosvojen loukkaamisesta. He vain nauroivat ja Luffyn yrittäessä puolustella heitä, hän joutui Heguman löylyttämäksi ja kiinniottamaksi. Baarin ulkopuolella kylän pormestari pyysi heitä vapauttamaan Luffyn, mutta koska Luffy oli jo suututtanut hänet, hän päätti tappaa Luffyn. Lopulta Shanks ja hänen miehet saapuivat.


title: Shanks (One Piece)

text: Shanksin mielestä ystävien puolesta taisteleminen oli taistelun arvoista ja Punatukka-merirosvot voittivat vuoristoryövärit nopeasti ja helposti. Ainoastaan Heguma jäi henkiin, mutta hän pakeni turvaten pakenemisensa savupommilla ottaen Luffyn mukaansa. Mentyään veneellä merelle hän potkaisi Luffyn pois veneestä kyllästyessään tämän puheisiin. Samalla saapui merihirviö joka söi veneen ja Heguman. Merihirviön aikoessa syödä myös Luffyn, Shanks pelasti hänet ja katseellaan sai hirviön häipymään. Merihirviö ehti kuitenkin puraista Shanksilta vasemman käden, ja Luffy itki. Käden menetys ei kuitenkaan Shanksia tuntunut paljoa haittavan, sillä tärkeintä hänelle oli Luffyn turvassaolo.


title: Shanks (One Piece)

text: Vähän aikaa myöhemmin Shanks ja hänen miehistönsä päättivät lähteä saarelta. Samalla kun kyläläiset hyvästelivät heitä, Luffy vannoi tulevansa jopa Shanksia paremmaksi, merirosvokuninkaaksi. Shanks päätti antaa Luffylle aina päässään pitämänsä olkihatun ja pyysi häntä tuomaan sen takaisin Luffyn tullessa suureksi merirosvoksi. Kyseisestä olkihatusta tuli Luffyn aarre ja myöhemmin Olkihattupiraattejen tunnus.


title: Shanks (One Piece)

text: Vain vähän tiedetään Shanksin taidoista, mutta hän vaikuttaisi olevan lempeän merirosvon lisäksi myös pelottava. Pelastaessaan Luffyn merihirviöltä, jo pelkästään hänen katseensa ja häipymiskäsky riittivät merihirviön karkottamiseen. On sanottu, että Shanksin miekkailutaidot vastasivat aikoinaan nykyisen maailman parhaimman miekkamiehen Mihawkin miekkailutaitoja. Kun Shanks menetti vasemman kätensä, Mihawk ei enää etsinyt häntä taistellakseen Shanksia vastaan.


title: Shanks (One Piece)

text: Myös hänen osastaan neljän merirosvokeisarin joukossa ei ole paljoa tietoa, mutta Shanksin voimat ovat tasoissa Valkoparran kanssa, joka tunnetaan maailman vahvimpana miehenä. Jo hänen yksi kätensä on tarpeeksi vahva estääkseen Valkoparran voimakkaat hyökkäykset. Shanksin säilän ja Valkoparran "kwan dao"n osuessa yhteen, heidän hyökkäyksensä halkaisi taivaan pilvet. Shanksin "aura" on myös erittäin voimakas, sillä jo hänen läsnäolonsa riitti heikoimpien Valkoparta-merirosvojen kukistamiseen. Läsnäolo myös repi vähän Valkoparran laivaa.


title: Ninja Turtles: The Next Mutation

text: Ninja Turtles: The Next Mutation on yhdysvaltalainen televisiosarja, jonka tuotti Saban Entertainment. Sitä tuotettiin yhteensä 26 jaksoa yhden tuotantokauden verran ennen kuin sarja päätettiin lopettaa huonon katsojamäärän vuoksi.


title: Ninja Turtles: The Next Mutation

text: Sarjassa nähtiin monia uusia asioita Teini-ikäiset mutanttininjakilpikonnat tarustosta, kuten armeija humanoidilohikäärmeitä nimeltään The Rank, joita johti Dragonlord. Poikkeuksellisesti April O'Neil ja Casey Jones eivät esiintyneet sarjan aikana. Mukana oli kuitenkin viides, mutta naaraspuolinen turtles Venus de Milo.


title: Geogolf

text: Geogolf on gps-navigointiin perustuva harrastus. Harrastaja arpoo itselleen GPSgames-palvelimella yhdeksän tai 18 satunnaista sijaintipaikkaa niin, että harrastajan lähtöpiste on halutun ympyrän keskipisteenä ja arvotut sijaintipaikat ympyrän säteen sisällä. Pelin tarkoitus on etsiä arvotut sijaintipaikat ja päästä mahdollisimman lähelle niitä. Pisteitä saa sen mukaan, kuinka lähelle sijaintipaikkoja pääsee.


title: SS-divisioona Hitlerjugend

text: 12. SS-panssaridivisioona ”Hitlerjugend” oli saksalainen Waffen-SS:ään kuulunut, vuonna 1943 perustettu panssaridivisioona.


title: SS-divisioona Hitlerjugend

text: Divisioonan miehistöaines värvättiin Hitler-Jugend-nuorisojärjestön vuonna 1926 syntyneistä jäsenistä, kun taas aliupseeristo ja upseeristo tulivat muista Waffen-SS-yksiköistä. Kesällä 1944 Hitlerjugend-divisioona otti osaa Normandian taisteluihin, jossa se sai tulikasteensa. Normandiassa divisioona puolustautui sitkeästi ja menestyksekkäästi ylivoimaista vihollista vastaan, mutta kärsi erittäin raskaat miehistö- ja kalustotappiot. Joulu–tammikuussa 1944–1945 divisioona osallistui ilman mainittavaa menestystä Ardennien taisteluun osana 6. SS-Panssariarmeijaa.


title: SS-divisioona Hitlerjugend

text: Talvella ja keväällä 1945 divisioona taisteli itärintamalla Unkarissa ja Itävallassa, ottaen osaa muun muassa Budapestin motin vapautusyrityksiin ja operaatio Frühlingserwacheniin. 12. SS-panssaridivisioona antautui 8. toukokuuta 1945 yhdysvaltalaisille joukoille Enssin lähistöllä Itävallassa.


title: Elizabeth Berridge

text: Elizabeth Berridge (s. 2. toukokuuta 1962) on yhdysvaltalainen näyttelijä, joka esitti Constanze Mozartin roolin elokuvassa "Amadeus" vuonna 1984.


title: Elizabeth Berridge

text: Berridge syntyi New Yorkin osavaltiossa sosiaalityöntekijä Mary L. o.s. Robinsonin ja lakimies George Berridgen tyttärenä. Hän on ollut maaliskuusta 2001 naimisissa näyttelijä Kevin Corriganin kanssa.


title: Elizabeth Berridge

text: Berridge valmistui Mamaroneck High Schoolista.


title: John Conyers

text: John Conyers, Jr. (s. 16. toukokuuta 1929 Highland Park) on yhdysvaltalainen demokraattisen puolueen poliitikko. Hän on istunut Yhdysvaltain edustajainhuoneessa Michiganista yhtämittaisesti vuodesta 1965.


title: John Conyers

text: Conyers valmistui Northwestern High Schoolista Detroitissa. Hän sai myöhemmin "Bachelor of Artsin" ja "Juris Doctorin" arvot Wayne State Universitystä. Ennen kongressiin pääsemistään hän oli toiminut avustajana edustaja John Dingellille.


title: John Conyers

text: Conyers on istunut kongressissa yli 40 vuotta ja on sen nykyisistä jäsenistä toiseksi pitkäaikaisin Dingellin jälkeen. Hän oli Richard Nixonin vihollisten listan kolmantenatoista nimenä.


title: Yōichirō Nambu

text: Yōichirō Nambu (; 18. tammikuuta 1921 Tokio – 5. heinäkuuta 2015) oli japanilaistaustainen yhdysvaltalainen teoreettinen fyysikko.


title: Yōichirō Nambu

text: Nambu opiskeli Tokiossa. Hän toimi professorina Osakan yliopistossa ja Chicagon yliopistossa, jonka emeritusprofessori hän oli vuodesta 1991. Hänet valittiin Kansalliseen tiedeakatemiaan vuonna 1971.


title: Yōichirō Nambu

text: Nambulle myönnettiin useita huomattavia tunnustuksia, kuten National Medal of Science 1982, Max Planck -mitali 1985, Dirac-palkinto 1986 ja Wolfin palkinto 1994. 2008 Nambu sai Nobelin fysiikanpalkinnon yhdessä Makoto Kobayashin ja Toshihide Maskawan kanssa. Perusteluina Nambun palkitsemiseen oli spontaanin symmetriarikon löytäminen subatomisissa ilmiöissä.


title: Paul Fino

text: Paul Albert Fino (15. joulukuuta 1913 – 16. kesäkuuta 2009) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneen jäsenenä New Yorkista vuosina 1953–1968. Hän jätti edustajainhuoneen tultuaan valituksi New Yorkin korkeimman oikeuden tuomariksi.


title: Paul Fino

text: Fino syntyi New Yorkissa, valmistui St. John's Universityn lakikoulusta ja istui ennen liittovaltion kongressiin pääsemistään New Yorkin osavaltiollisessa senaatissa vuosina 1945–1950.


title: Charles Gubser

text: Charles Samuel Gubser (1. helmikuuta 1916 Gilroy, Kalifornia – 20. elokuuta 2011 Fresno, Kalifornia) oli yhdysvaltalainen republikaanisen puolueen poliitikko. Hän istui Yhdysvaltain edustajainhuoneen jäsenenä Kaliforniasta vuosina 1953–1974.


title: Charles Gubser

text: Gubser syntyi Gilroyssä, Kaliforniassa, ja valmistui Kalifornian yliopistosta vuonna 1937. Hän ei ollut enää ehdolla vuonna 1974 aloittaneeseen kongressiin.


title: Bess Truman

text: Elizabeth Virginia Wallace "Bess" Truman (13. helmikuuta 1885 – 18. lokakuuta 1982) oli Yhdysvaltain presidentti Harry S. Trumanin puoliso ja Yhdysvaltain ensimmäinen nainen vuosina 1945–1953.


title: Bess Truman

text: Truman syntyi David Willock Wallacelle ja Margaret Elizabeth o.s. Gatesille Independencessä, Missourissa. Valmistuttuaan high schoolista hän jatkoi opintojaan Miss Barstow's Finishing School for Girlsissä Kansas Cityssä. Isän itsemurhan jälkeen vuonna 1903 hän palasi äitinsä kanssa Independenceen.


title: Bess Truman

text: Bess Wallave ja Harry S. Truman olivat luokkakavereita jo alakoulussa. Koulun päättymisen jälkeen he eivät kuitenkaan tavanneet lähes kymmeneen vuoteen.


title: Bess Truman

text: Truman ja silloinen Wallace menivät naimisiin 28. kesäkuuta 1919. Heidän tyttärensä Margaret Truman syntyi 17. helmikuuta 1924; jo aiemmin pari oli saanut kaksi kuolleena syntynyttä lasta.


title: Bess Truman

text: Harry S. Trumanista tuli senaattori vuonna 1935 ja perhe muutti Washington D.C:hen. Vuonna 1940 hänet valittiin toiselle kaudelle, ja vuonna 1944 varapresidentiksi. Huhtikuussa 1945 presidentti Franklin Roosevelt kuoli, ja Trumanit nousivat presidenttipariksi. Vuonna 1948 Bess Truman ei olisi halunnut miehensä asettuvan ehdokkaaksi, mutta osallistui sitten urheasti tämän kampanjaan. Vuonna 1952 hänellä oli suuri vaikutus siihen, ettei Truman tavoitellut enää toista kokonaista kautta.


title: Bess Truman

text: Trumanit jättivät Valkoisen talon vuonna 1953 ja palasivat Independenceen. Miehensä kuoltua 1972 rouva Truman eli vielä kymmenen vuotta pääosin hiljaiseloa – hän on saavuttamallaan 97 vuodella Yhdysvaltain kaikkien aikojen pitkäikäisin ensimmäinen nainen.


title: Brûleurs de Loups de Grenoble

text: Brûleurs de Loups de Grenoble on grenoblelainen jääkiekkojoukkue, joka pelaa Ranskan pääsarjassa, Ligue Magnusissa. Joukkue on voittanut maansa mestaruuden 1981, 1982, 1991 ja 2007 ja saanut hopeaa vuosina 1968, 1977, 1983, 1990 ja 2004.


title: Brûleurs de Loups de Grenoble

text: Joukkueen nimi ("Sudenpolttajat") tulee kardinaali LeCamusin muistiinmerkitsemästä tapahtumasta vuodelta 1752. Kardinaalin mukaan hänen seurakuntansa jäsenet kyllästyivät karjaa vainoaviin susiin. Eräänä yönä maalaiset ahdistivat susilauman pieneen osaan metsää ja polttivat ne elävältä. Tarinaa kerrotaan edelleen Grenoblen kansanperinteessä. Vastaavat tapahtumat eivät olleet epätavallisia 1700-luvun Ranskassa, ja elokuva Susien klaani (2001) kertookin samantapaisista tapahtumista samalla alueella vuonna 1764.


title: Brûleurs de Loups de Grenoble

text: Brûleurs de Loups on yksi tärkeimmistä Ligue Magnusin joukkueista ja kauden 2006-2007 mestari. Chicago Blackhawksin maalivahti Cristobal Huet pelasi Grenoblessa uransa alusta aina vuoteen 1998 asti. Huet on syntynyt läheisessä Saint-Martin-d'Hèresin kaupungissa.


title: Robert Ashley

text: Robert Ashley (28. maaliskuuta 1930 Ann Arbor, Michigan – 3. maaliskuuta 2014) oli yhdysvaltalainen säveltäjä. Hänet tunnetaan varsinkin modernistisista, englanninkielisistä oopperoistaan.


title: Robert Ashley

text: Ashley syntyi Ann Arborissa, Michiganissa. Hän opiskeli Ross Lee Finneyn johdolla Michiganin yliopistossa sekä Manhattan School of Musicissa. Hän nousi vuonna 1969 San Francisco Tape Music Centerin johtajaksi.


title: Ross Lee Finney

text: Ross Lee Finney (23. joulukuuta 1906 – 4. helmikuuta 1997) oli yhdysvaltalainen säveltäjä. Hän syntyi Wellsissä, Minnesotassa, ja opetti pitkään Michiganin yliopistolla.


title: Ross Lee Finney

text: Finney opiskeli Nadia Boulangerin, Edward Burlingame Hillin, Alban Bergin ja Roger Sessionsin johdolla ja opetti myöhemmin itse muiden muassa Leslie Bassettia, George Crumbia, Roger Reynoldsia sekä Robert Ashleyta.


title: Ross Lee Finney

text: Finney kuoli 90-vuotiaana. Hänen musiikkituotantoonsa kuuluu muun muassa neljä sinfoniaa, kahdeksan jousikvartettoa ja konserttoja.


title: Chus Lampreave

text: María Jesús ”Chus” Lampreave (11. joulukuuta 1930 Madrid – 4. huhtikuuta 2016 Almería) oli espanjalainen näyttelijä.


title: Chus Lampreave

text: Lampreave teki ensiesiintymisensä elokuvassa vuonna 1958. Myöhemmällä urallaan hän tuli tunnetuksi varsinkin Pedro Almodóvarin elokuvista.


title: Chus Lampreave

text: Lampreave voitti Goya-palkinnon vuonna 1993 ja oli Cannesin elokuvajuhlien paras naisnäyttelijä vuonna 2006. Hän teki Almodóvarin lisäksi yhteistyötä muun muassa Luis García Berlangan kanssa.


title: Georges Leclerc de Buffon

text: Georges-Louis Leclerc, Buffonin kreivi, yleisesti myös Buffon, (7. syyskuuta 1707 Montbard – 16. huhtikuuta 1788 Pariisi), oli ranskalainen luonnontutkija, matemaatikko, biologi, kosmologi ja kirjailija. Hän oli myös Ranskan akatemian jäsen.


title: Georges Leclerc de Buffon

text: Buffonin teoriat vaikuttivat kahteen luonnontieteilijöiden sukupolveen. Erityisen voimakas vaikutus hänellä oli Jean-Baptiste Lamarckin ja Charles Darwinin ajatuksiin. Buffonin kylä sijaitsee Burgundin alueella, ja siellä oli Leclercin suvun kotilinna.


title: Georges Leclerc de Buffon

text: Buffonin isä oli Benjamin Leclerc, joka hoiti Montbardin suolavaraston puheenjohtajan tehtävää, ja äiti oli Anne-Christine Marlin. Perheeseen syntyi Georgesin jälkeen vielä neljä lasta. Hänen useat sukulaisensa olivat kuninkaan ja Savoijin herttuan virkamiehiä.


title: Georges Leclerc de Buffon

text:
Anne-Christine ja Georges Leclerc perivät vuonna 1717 Anne-Christinen enon, Georges-Louis Blaisot'n, kokoaman omaisuuden ja
Benjamin Leclerc saattoi näin ostaa Buffonin läänitysalueen, joka sijaitsi kuusi kilometriä Montbardin kaupungista. Tilan hän osti Jean Bouhierilta, joka toimi Burgundin parlamentin puheenjohtajana. Lisäksi hän osti myös santarmiston komisarion viran, jonka hän kuitenkin muutaman vuoden kuluttua myi edelleen. Sen tilalle hän hankki Burgundin parlamentin neuvonantajan viran. Parlamentti toimi Dijonissa, joten perhe muutti sinne.


title: Georges Leclerc de Buffon

text: Käytyään koulunsa jesuiittojen opetuksessa Buffon aloitti oikeustieteen opiskelun ja sai loppututkinnon vuonna 1726. Suvun pettymykseksi hän kuitenkin aloitti matematiikan ja kasvitieteen opiskelun Angersissa vuonna 1728. Opiskeluaikanaan hän surmasi kaksintaistelussa nuoren kroatialaisen upseerin ja joutui lähtemään yliopistosta.


title: Georges Leclerc de Buffon

text: Buffon tuli tunnetuksi eritoten mittavasta kirjallisesta tuotannostaan, jossa keskeinen teos on "Histoire naturelle, générale et particulière, avec la description du Cabinet du Roy". Teos ilmestyi 36 niteen laajuisena vuosina 1749–1789. Niteistä kahdeksan ilmestyi hänen kuolemansa jälkeen, ja ne toimitti painokuntoon Bernard Lacépède.


title: Georges Leclerc de Buffon

text: Teoksen oli määrä sisältää kaikki se tieto, jota luonnontieteistä oli kirjoitushetkellä saatavana. Juuri tässä teoksessa hän toi ensimmäistä kertaa esille ihmisen ja apinan yhtäläisyyden ja niiden sukulaisuuden menneisyydessä.


title: Georges Leclerc de Buffon

text: Buffon ei tehnyt yksin koko teosta, vaan hänellä oli lukuisia yhteistyökumppaneita, kuten Philippe Guéneau de Montbeillard, Barthélemy Faujas de Saint-Fond, Gabriel Bexon ja Charles-Nicolas-Sigisbert Sonnini de Manoncourt.


title: Georges Leclerc de Buffon

text: Buffon kiinnitti paljon huomiota kirjan kuvitukseen, josta vastasivat Jacques de Sève ja François-Nicolas Martinet. Kirjassa on lähes 2000 kuvasivua, joiden eläimet on tehty huolellisesti estetiikan ja anatomian sääntöjä noudattaen. Teos oli suunnaton menestys, ja sitä voidaan verrata lähes Denis Diderot'n samaan aikaan ilmestyneen "Encyclopédien" menestykseen ja suosioon. Kirjasta otettiin kolme uusintapainosta kuuden viikon aikana ja sitä ryhdyttiin kääntämään saksaksi, englanniksi ja hollanniksi melkein heti sen ilmestyttyä.


title: Georges Leclerc de Buffon

text: Teoksen on sanottu vaikuttaneen paljon niin biologian, geologian, antropologian kuin kosmologiankin kehittymiseen.


title: Nowy Sącz

text: Nowy Sącz on kaupunki Kaakkois-Puolassa. Vuonna 2013 siellä oli noin 84 000 asukasta.


title: Nowy Sącz

text: Kaupungin perusti 8. marraskuuta 1292 Böömin kuningas Wenceslaus II, vanhan Kamienican kylän paikalle. Kaupungin läpi kulki ikivanha kauppareitti Meripihkatie, joka yhdisti Välimeren Itämereen. Kaupunki tuhoutui tulipalossa 1611 melkein kokonaan, ja sen merkitys väheni myös käytyjen sotien jälkeen. Kaupungissa on 1300-luvulta peräisin olevan linnan rauniot. Linna tuhoutui toisen maailmansodan aikana.


title: Nowy Sącz

text: Nykyisin kaupungin ongelmana on noin 20 prosentin työttömyys.


title: Étienne Davignon

text: Varakreivi Étienne Davignon (s. 4. lokakuuta 1932) on belgialainen poliitikko ja liikemies, joka oli Euroopan komission jäsen vuosina 1977–1985, josta varapuheenjohtajana vuodesta 1981 alkaen. Tätä ennen hän johti Kansainvälistä energiajärjestöä vuosina 1974-1977.


title: Étienne Davignon

text: Étienne Davignon syntyi diplomaattiperheeseen Budapestissa ja sai lain tohtorinarvon Louvainin katolisesta yliopistosta. Hän on myöhemmin toiminut Bilderberg-kokousten puheenjohtajana.


title: Étienne Davignon

text: Davignon on luonut myös huomattavan uran liikemiehenä. Hän johti Société Générale de Belgique -pankkia vuosina 1989–2001. Hän on Brussels Airlinesin hallituksen puheenjohtaja sekä useiden muiden yritysten hallituksen jäsen.


title: Étienne Davignon

text: Davignon osallistui lukuisiin Bilderberg-ryhmän kokouksiin ja toimi sen ohjausryhmässä. Davignonin mukaan Bilderberg-ryhmä toimi euron kätilönä.


title: Eric Bentley

text: Eric Bentley (s. 14. syyskuuta 1916 Bolton) on teatteriarvostelija, näytelmäkirjailija ja kielenkääntäjä. Hän on kuulunut Yhdysvaltain taiteiden ja kirjallisuuden akatemiaan vuodesta 1990.


title: Eric Bentley

text: Bentley syntyi Englannissa, mutta sai Yhdysvaltain kansalaisuuden vuonna 1948 ja on luonut uransa siellä. Hän aloitti vuonna 1953 opettamisen Columbian yliopistolla ja tuli 1950-luvulla tunnetuksi myös työstään "The New Republic" -lehdessä.


title: Eric Bentley

text: Bentley on ollut avoimesti homoseksuaali vuodesta 1969, ja "New York Timesin" haastattelussa 12. marraskuuta 2006 hän myönsi olleensa ennen 53 vuoden ikää kahdesti naimisissa. Hänet kelpuutettiin American Theatre Hall of Fameen New Yorkissa vuonna 1998.


title: Lissabonin sopimus

text: Lissabonin sopimus (tarkemmin Lissabonin sopimus Euroopan unionista tehdyn sopimuksen ja Euroopan yhteisön perustamissopimuksen muuttamisesta, aikaisemmin myös Uudistussopimus) on Euroopan unionin uusi perussopimus, joka pyrkii parantamaan Euroopan unionin toiminnan tehokkuutta, demokraattisuutta ja sen ulkoisen toiminnan yhtenäisyyttä.


title: Lissabonin sopimus

text: Sopimus allekirjoitettiin Lissabonissa 13. joulukuuta 2007. Sopimuksen ratifiointia hidasti Irlannin kielteinen kansanäänestystulos 12. kesäkuuta 2008, mutta 2. lokakuuta 2009 järjestetyssä uudessa kansanäänestyksessä sopimus hyväksyttiin 67 %:n enemmistöllä. Tšekki ratifioi sopimuksen viimeisenä EU-maana 3. marraskuuta 2009. Lissabonin sopimus astui voimaan 1. joulukuuta 2009.


title: Lissabonin sopimus

text: Sopimus on ratifioitu kaikissa EU:n jäsenmaissa, ja se astui voimaan 1. joulukuuta 2009. Lähes kaikissa jäsenmaissa sopimuksen ratifioinnista päätti parlamentti. Suomen eduskunta hyväksyi sopimuksen 11. kesäkuuta 2008 äänin 151–27.


title: Lissabonin sopimus

text:
Sopimus hyväksyttiin 26 jäsenmaan parlamentissa. Irlantilaiset hylkäsivät sopimuksen perustuslakinsa edellyttämässä kansanäänestyksessä kesäkuussa 2008.
Irlantia varten sopimukseen lisättiin liite, jossa varmistetaan jokaiselle jäsenmaalle oma komissaari. Irlannissa järjestettiin 2. lokakuuta 2009 sopimuksesta toinen kansanäänestys, missä sopimus hyväksyttiin 67,1 prosentin kannatuksella. Uusintaäänestyksen järjestäminen on herättänyt kritiikkiä siitä, äänestyttääkö EU asioita aina uudestaan, kunnes äänestystulos on mieluinen; vastaavalla tavalla Nizzan sopimuksesta äänestettiin Irlannissa kahteen kertaan, kun kansanäänestystulos oli ensimmäisessä äänestyksessä kielteinen.


title: Lissabonin sopimus

text: Puolan ja Tšekin vastahakoiset presidentit odottivat, kuinka sopimuksen kävi Irlannin toisessa kansanäänestyksessä; sopimuksen mentyä läpi ratifiointi saatiin Puolassa päätökseen. Lopulta myös Tšekin presidentti Václav Klaus allekirjoitti sopimuksen, kun maalle oli luvattu lokakuun 2009 Eurooppa-neuvostossa, ettei Lissabonin sopimuksen myötä sitovaksi muuttuva Euroopan unionin perusoikeuskirja velvoita Tšekkiä. Vastaava poikkeus oli jo aiemmin myönnetty Britannialle ja Puolalle.


title: Lissabonin sopimus

text: 23. kesäkuuta 2007 Eurooppa-neuvosto käynnisti hallitustenvälisen konferenssin valmistelemaan uutta sopimusta, joka tulisi korvaamaan sopimuksen Euroopan perustuslaista tämän ratifiointiprosessin keskeydyttyä. Lissabonin sopimuksen sisällöstä päästiin sopuun 19. lokakuuta 2007, mikä edellytti muutamien Italian ja Puolan vaatimuksien hyväksymistä.


title: Lissabonin sopimus

text: Vaikutuksiltaan uusi perussopimus ei juuri poikkea aiemmin neuvotellusta EU:n perustuslaista. Toisin kuin ehdotus sopimukseksi Euroopan perustuslaista Lissabonin sopimus ei ole uusi itsenäinen sopimus. Sen sijaan Lissabonin sopimuksella muutetaan kahta aiempaa EU:n perussopimusta, Maastrichtin sopimusta ja Rooman sopimusta. Lisäksi Lissabonin sopimukseen liitetään useita pöytäkirjoja ja julistuksia, kuten Euroopan unionin perusoikeuskirja.


title: Lissabonin sopimus

text: Sopimuksen voimaantulon myötä EU:ssa tehdään entistä enemmän määräenemmistöpäätöksiä. Tosin Irlanti ja Britannia neuvottelivat itselleen oikeuden jättäytyä enemmistöpäätösten ulkopuolelle oikeus- ja sisäasioissa. Lissabonin sopimus vahvistaa Euroopan parlamentin valtaa sekä mahdollistaa kansallisten parlamenttien osallistumisen EU:n päätöksentekoon.


title: Lissabonin sopimus

text: Alkuperäisen sopimuksen mukaan komissaarien salkuista tulisi kiertäviä jäsenmaiden kesken; Irlantia varten lisättiin kuitenkin liite, jossa luvataan yksi komissaari kutakin jäsenmaata kohden. Komissaarit jakautuvat äänioikeudellisiin ja äänioikeudettomiin. Komissaarien riippumattomuutta kotimaistaan vahvistetaan muun muassa siten, että jäsenmaat eivät saa enää nimittää itse omaa komissaariaan, vaan komission puheenjohtajaksi valittu henkilö nimittää muut komission jäsenet jäsenmaan ehdottamista kolmesta ehdokkaasta. Ehdokkaiden pätevyysvaatimuksina on muun muassa sitoutuneisuus ”Euroopan asiaan”.


title: Lissabonin sopimus

text: Eurooppa-neuvosto saa Lissabonin sopimuksen mukaan pysyvän puheenjohtajan eli ns. EU-presidentin, jonka toimikausi on kerrallaan 2,5 vuotta ja voidaan uusia korkeintaan yhden kerran. Ensimmäinen EU-presidentti on ollut 1. joulukuuta 2009 alkaen belgialainen Herman Van Rompuy. Lissabonin sopimus tuo EU:lle myös "ulkoasioiden ja turvallisuuspolitiikan korkean edustajan" (niin sanottu "EU:n ulkoministeri"), joka vastaa EU:n ulkosuhteista ja edustaa EU:ta.


title: Lissabonin sopimus

text: Lissabonin sopimuksen myötä perus- ja ihmisoikeuksien suojelusta tuli yhä selkeämmin Euroopan Unionin päämäärä ja toimeksianto. Perussopimuksessa on nyt mainittu nimenomaisesti unionin perustana olevista arvoista: ihmisarvon kunnioittaminen, vapaus, kansanvalta, tasa-arvo, oikeusvaltio, ja ihmisoikeuksien kunnioittaminen sekä vähemmistöihin kuuluvien oikeudet. Nämä ovat EU:n jäsenvaltioille yhteisiä arvoja yhteiskunnassa, jolle on ominaista moniarvoisuus, syrjimättömyys, suvaitsevaisuus, oikeudenmukaisuus, yhteisvastuu sekä naisten ja miesten tasa-arvo. Unionin päämääränä on myös edistää rauhaa, omia arvoja ja kansojensa hyvinvointia (SEU 3 artikla 1 kohta).


title: Lissabonin sopimus

text: Lissabonin sopimuksella muutettiin kahta keskeisintä EU:n perussopimusta. Euroopan unionista tehtyä sopimusta (SEU) ja Euroopan yhteisön perustamissopimusta. Jälkimmäinen nimettiin uudelleen sopimukseksi Euroopan unionin toiminnasta (SEUT).


title: Lissabonin sopimus

text: Perus- ja ihmisoikeuksien kannalta Lissabonin sopimus on merkittävä erityisesti kahdesta syystä.


title: Lissabonin sopimus

text: Ensinnäkin EU:n perusoikeuskirja muuttui oikeudellisesti sitovaksi. Ennen tätä EU:n perusoikeuskirja oli vain vuonna 2000 hyväksytty poliittinen julistus. Lissabonin sopimuksen myötä perusoikeuskirjalla on sama oikeudellinen painoarvo ja asema kuin perussopimuksilla (SEU 6 artikla 1 kohta). Perusoikeudet tulivat näin yhtä tärkeiksi kuin esimerkiksi perussopimuksessa turvatut sisämarkkinavapaudet, kuten tavaroiden ja palveluiden vapaa liikkuvuus. Käytännössä yksittäistapauksissa jotka koskevat molempia periaatteita joudutaan niitä punnitsemaan keskenään samanaikaisesti. Näin pohditaan sekä perusoikeuksiin ja sisämarkkinavapauksiin palautuvia näkökohtia.


title: Lissabonin sopimus

text: Toiseksi Lissabonin sopimus mahdollisti unionille mahdollisuuden liittyä Euroopan ihmisoikeussopimukseen. Aiemmin siihen pystyivät liittymään vain yksittäiset valtiot.


title: Lissabonin sopimus

text: Lisäksi Lissabonin sopimus poisti unionin jaon kolmeen erilliseen pilariin. Pilarijaon poistamisen myötä komission, parlamentin ja EU-tuomioistuimen toimivalta ulottuu myös rikosasioihin ja poliisiyhteistyöhön. Myös unionin lainsäädäntö ja muu toiminta näissä asioissa siirtyi niiden toimivaltaan.


title: Lissabonin sopimus

text: Suomessa toimiva EU-kriittinen Itsenäisyyspuolue on kritisoinut Lissabonin sopimusta voimakkaasti. Puolue tarjoaisi sopimuksen myötä tulleen EU:n yhteisen sosiaali, talous- ja työllisyyspolitiikan tilalle Suomelle itsenäisen lainsäädännön ja kansanvallan lisäämisen. Kritiikkiä on esittäneet myös muut vallitsevalle politiikalle vaihtoehtoista linjaa ajavat puolueet, esimerkiksi Suomen kommunistinen puolue.


title: Roman Týce

text: Roman Týce (s. 7. toukokuuta 1977) on tšekkiläinen jalkapalloilija, joka edustaa saksalaista SpVgg Unterhachingia. Ammattilaisuransa Týce aloitti vuonna 1994 Sparta Prahan joukkueessa, jossa hän pelasi 17 ottelua. Týce kuului Tšekin joukkueeseen EM-kilpailuissa 2004. Maajoukkueessa Týce debytoi vuonna 1999. Hän on tehnyt niissä yhden maalin ja pelannut 35 ottelua. Týce on pelipaikaltaan keskikenttäpelaaja. Týce on 177 cm pitkä ja painaa 72 kg.


title: Konarak

text: Konarak (, ; kirjoitetaan myös muodoissa Konark tai Konarka) on pieni kaupunki Odishan osavaltiossa, Intiassa, Bengalinlahden rannalla, 65 kilometriä Bhubaneswarista. Paikkakunta tunnetaan parhaiten 1200-luvulta peräisin olevasta Aurinkotemppelistään, joka valittiin Unescon maailmanperintöluetteloon vuonna 1984.


title: Fantomas

text: Fantomas, Fantômas voi tarkoittaa seuraavia:


title: Kullervo Järvinen

text: Kullervo Armas Järvinen (6. elokuuta 1936 Tampere – 6. lokakuuta 2009 Tampere) oli suomalainen runoilija ja luovan kirjoittamisen opettaja.


title: Kullervo Järvinen

text: Järvinen julkaisi 1960-luvulla kaksi runokokoelmaa, esikoiskokoelman "Mukulakiviin" vuonna 1964 ja tätä seuranneen "Elementit" vuonna 1966. Kolmatta kokoelmaa saatiin odottaa miltei neljäkymmentä vuotta. "Sonninkorven blues" ilmestyi vuonna 2002 ja se asettiin Runeberg-palkinto -ehdokkaaksi.


title: Kullervo Järvinen

text: Kirjoittamisen ohella Järvinen teki pitkän rupeaman kirjoittamisen opettajana 1980-luvun alusta lähtien. Hän oli myös yksi Tampereella toimivan Viita-akatemian perustajajäsenistä. Omien sanojensa mukaan Järvinen upposi kirjoittajakouluttamiseen niin intensiivisesti, että ei kokenut enää tarvetta kirjoittaa itse. Mutta mikä hänen varsinainen ammattinsa oli, runoilija vai opettaja, sitä Järvinen ei koskaan osannut kunnolla määritellä.


title: Kullervo Järvinen

text: Lauri Viidan tavoin myös Järvinen oli kotoisin Pispalasta.


title: Monika Bejnar

text: Monika Bejnar (s. 10. maaliskuuta 1981 Tarnów) on puolalainen pikajuoksija, joka kilpailee pääasiassa 200 metrillä ja 400 metrillä. Bejnar oli mukana Puolan pitkän viestin joukkueessa, jossa Puola sijoittui viidenneksi. Bejnar on myös moninkertainen Puolan mestari. Hän on 173 cm pitkä ja painaa 57 kg.


title: Tappava ase 2

text: Tappava ase 2 () on vuonna 1989 ensi-iltansa saanut toimintaelokuva. Elokuvan ohjasi Richard Donner ja pääosissa ovat Mel Gibson sekä Danny Glover. Elokuva on jatko-osa vuonna 1987 ensi-iltansa saaneelle "Tappavalle aseelle".


title: Tappava ase 2

text: Elokuva kertoo poliisikaksikosta Martin Riggsistä ja Roger Murtaughista, jotka ovat huumeita ja rahaa salakuljettavan rikollisjärjestön jäljillä. Tämän tehtävän lisäksi he saavat suojelukseensa rääväsuisen ja koko ajan puhuvan todistajan, Leo Getzin.


title: Kerävoltti

text: Kerävoltti, yleisin eri volttityypeistä, on yleinen liike trampoliini-ja telinevoimistelussa. Maasta tehdessä kerävoltissa juostaan ja juoksun jälkeen ponnistetaan korkealle. Ilmassa on tarkoitus pyöriä ikään kuin tekisi kuperkeikan, joka kuitenkin pyörii huomattavasti nopeammin ja sulavammin, sekä nimensä mukaisesti kerässä, joka on volttia tehdessä tärkeää turvallisuuden ja onnistumisen kannalta.


title: Kerävoltti

text: Kerävoltti on teknisesti todella helppo liike. Kerävolttia harjoitellessa täytyy muistaa turvallisuus ja vaihe kerrallaan etenevä harjoittelu.


title: Kerävoltti

text: Tekniikka kerävoltissa on tärkeää sisäistää ennen käytännön harjoittelua. Maalla voi harjoitella kerävoltti-linkkareita jolloin linkkareiden aikana kerävoltin asento tulee tutuksi. Kerävoltti pyörii ilmassa niin nopeasti, mitä ponnistat trampoliinilta ja miten paljon temppua ilmassa pyörität.


title: Kerävoltti

text: Kerävoltin asento on hieman selkä pyöreänä, jalat vartalon läheisyydessä, pää leuassa kiinni, sekä tiukasti kädet jalkojen vierellä kiinni. Päätä ei laiteta jalkojen väliin, mutta sen täytyy pysyä kokoajan kiinni leuassa. Kerävoltti pyöritetään ilmassa ns" pommiasennossa" mutta huomattavasti siistimmin, ja hallitummin.


title: Kerävoltti

text: Kerävoltti avataan lantio suorassa maahan. Ilmassa pyörimisen aikana, on hyvä katsoa jalkojen välistä milloin näet maan. Kun näet maan ollessasi ilmassa, valmistaudu avaamaan kerävolttia. Muista tulla aina lantio suorassa, ja hartiat takana alas. Polvet eivät saa olla suorana, vaan joustavaan asentoon jossa polvet ovat koukussa, on hyvä tulla alas. Halutessasi voit avata kerävoltin niin, että kun avaat lantion jätät kädet vartalon vierelle- tai sitten tuot ne lantiota avatessasi sivulle.


title: Kerävoltti

text: Kun hallitset kerävoltin, voit kokeilla kerävolttia puolellakierteellä. Kerävoltti puolellakierteellä toimii ihan samalla tavalla, kuin kerävoltti mutta kun näet maan, lasket toista olkapäätä alemmaksi ja käännät sinne suuntaan lantiotasi. Jos lasket siis vasenta olkapäätä alas, käännät vasemmalla vartalosi. Käännöksessä lantion tulee olla suorana, ja kädet vartalon vieressä. Kerävoltti puolellakierteellä vaatii paljon harjoittelua, mutta ajan ja harjoituksen myötä, myös itse temppu rupeaa onnistumaan.


title: Basilica Julia

text: Basilica Julia oli antiikin Rooman Forum Romanumilla sijainnut suuri hallimainen julkinen rakennus, jota käytettiin kokouspaikkana. Sen rakennutti Julius Caesar vuonna 46 eaa. Gallian sodasta sotasaaliiksi saamillaan varoilla. Augustus saattoi rakennustyöt päätökseen ja nimesi sen ottoisänsä sukunimen mukaan. Basilica Julia paloi pian valmistumisensa jälkeen, mutta se korjattiin vuonna 12. Diocletianus korjautti sen uudelleen vuonna 283.


title: Basilica Julia

text: Basilica Juliassa olivat oikeusistuimen tilat. Lisäksi siellä oli muita Rooman hallinnon käytössä olevia tiloja, pankkikonttori sekä pieniä kauppoja. Basilica Julia oli yksi roomalaisten suosituimmista kohtauspaikoista.


title: Basilica Julia

text: Nykyisin Basilica Julia on raunioina, mutta sen ulkonäkö tunnetaan kuitenkin hyvin antiikin lähteiden perusteella.


title: Konarakin aurinkotemppeli

text: Konarakin aurinkotemppeli on Intiassa Konarakin (kaupungin nimi kirjoitetaan toisinaan myös muodossa Konark tai Konarka) kaupungissa sijaitseva 1200-luvulla rakennettu aurinkojumala Suryalle omistettu temppeli. Temppeli valittiin Unescon maailmanperintöluetteloon vuonna 1984.


title: Konarakin aurinkotemppeli

text: Temppelin rakennutti kuningas Narasimhadeva. Se on suunniteltu suurten hevoskärryjen muotoon: vaunut, jota vetää seitsemän hevosta ja jossa on 12 suurta pyörää, kantavat auringonjumala Suryaa.


title: Kainuun Jazzkevät

text: Kainuun Jazzkevät on Kajaanissa ja sen ympäristössä keväisin pidettävä jazzfestivaali. Tapahtuma pidettiin ensimmäisen kerran vuonna 1984. Festivaalilla on esiintynyt vuosien saatossa lukuisia alan kotimaisia ja ulkomaisia huippuja, kuten mm. Dizzy Gillespie vuonna 1989.


title: Kainuun Jazzkevät

text: Tapahtumalla on ollut koko sen historian aikana lukuisia järjestäjiä, joista viimeinen on ollut vuodesta 2006 lähtien Kainuun Jazzkevät Oy. Kajaanin kaupunki on vuosittain avustanut tapahtumaa taloudellisesti ja tapahtuma kuuluukin kaupungin kärkitapahtumiin.


title: Kainuun Jazzkevät

text: Vuoden 2007 festivaalin esiintyjäkaartiin kuuluivat mm. Jorma Kääriäinen, Sami Saari, Värttinä ja Sakari Kukko. Päätapahtuma pidettiin Kauppatorille rakennetussa suuressa teltassa ja muita tapahtumia paikallisissa ravintoloissa.


title: Kainuun Jazzkevät

text: Vuoden 2008 festivaali päätettiin perua, koska sopivaa esiintymispaikkaa ei löytynyt..


title: Tappava ase 3

text: Tappava ase 3 () on vuonna 1992 ensi-iltansa saanut toimintaelokuva. Elokuvan ohjasi Richard Donner ja pääosissa ovat Mel Gibson sekä Danny Glover.


title: Tappava ase 3

text: "Tappava ase 3" on jatko-osa vuonna 1987 valmistuneelle "Tappavalle aseelle" ja 1989 valmistuneelle "Tappava ase 2":lle.


title: Tappava ase 3

text: Elokuvassa Martin Riggs ja Roger Murtaugh ovat rikolliseksi ryhtyneen entisen poliisin jäljillä. Myös edellisestä elokuvasta tuttu Leo Getz on mukana seikkailussa.


title: Normaali (matematiikka)

text: Normaali on geometriassa vektori tai suora, joka leikkaa tasossa kohtisuorasti toista janaa, suoraa, vektoria tai käyrää vasten, taikka tilassa myös tasoa tai pintaa vasten. Tasogeometriassa suoran, janan tai vektorin normaali on toinen suora tai vektori, joka on kohtisuorassa tätä vasten. Jos kohteena on mutkitteleva käyrä, on normaali kohtisuorassa tässä kohdassa olevaa käyrän tangenttia vasten. Avaruusgeometriassa suorien, janojen ja vektorien normaali määritellään samoin kuin tasogeometriassa. Tilassa voi vielä esiintyä tasoja, joiden normaali on suora tai vektori, joka on kohtisuorassa tasoa vastaan katsottiinpa sitä tasossa miltä suunnalta hyvänsä. Tällöin normaali on kohtisuorassa tasoa vastaan. Tila-avaruudessa mutkittelevan pinnan normaali on kohtisuorassa pinnan tangenttitasoa vasten.


title: Normaali (matematiikka)

text:
Kuvioissa kahden kohtisuorasti kohtaavan objektin väliin piirretään pieni neliö taikka kulmakaari, jonka sisälle merkitään piste. Tekstissä kohtisuoruus voidaan esittää objektien tunnusten väliin sijoitettavalla kohtisuoruussymbolilla. Seuraavassa esimerkissä formula_1 ja formula_2 ovat suoria, formula_3 ja formula_4 vektoreita, formula_5 ja formula_6 janoja, formula_7 on käyrä, formula_8 on taso ja formula_9 on pinta. Silloin voidaan edellisen esityksen mukaisesti merkitä esimerkiksi
tai avaruusgeometriassa edellisten lisäksi myös vektorin kanssa esitettynä
ja janalla ja suoralla vastaavalla tavalla.


title: Normaali (matematiikka)

text: Kahden suoran leikatessa toisensa kohtisuorasti, ovat molemmat suorat toistensa normaaleja. Koska suorien leikkauskohdassa olevat neljä kulmaa ovat toisilleen vieruskulmat ja ristikulmat, ovat ne kaikki 90°.


title: Normaali (matematiikka)

text: Normaalit voidaan aina piirtää käyttäen konstruktiivista menetelmää viivaimella ja harpilla. Jos tasolta, jossa kulkee jo suora, osoitetaan piste, voidaan tämän pisteen kautta aina piirtää suoralle normaali. Jos piste on annetulla suoralla, piirretään harpilla pisteen ympärille ensin ympyrä. Ympyrän ja suoran leikkauspisteistä piirretään ympyrän halkaisijan pituisella säteellä kaksi puoliympyrää niin, että nämä leikkaavat toisensa. Puoliympyröiden leikkauspisteistä vedetään suoralle normaali. Sama voidaan tehdä myös silloin, kun piste sijaitsee sivussa annetusta suorasta. Ensin piirretään riittävän pitkällä säteellä harpin avulla kaari, joka leikkaa suoraa kahdessa leikkauspisteessä. Leikkauspisteistä piirretään leikkauspisteiden välin pituisella säteellä kaksi puoliympyrän kaarta, joiden leikkauspisteiden kautta vedetään suoralle normaali.


title: Normaali (matematiikka)

text: Kahden suoran avulla, jotka leikkaavat toisensa muuten kuin kohtisuorasti, voidaan muodostaa uudet suorat, jotka ovat kohtisuorat. Koska ristikulmien kulmanpuolittajat muodostavat aina yhteisen suoran, voidaan kahden leikkaavan suoran molemmista ristikulmaparista muodostaa kaksi keskenään leikkaavaa suoraa. Näiden kulmanpuolittajasuorien välinen kulma on suorakulma, koska vieruskulmiensa (α + β = 180°) puolikkaina ne muodostavat välillensä suoran kulman (α/2 + β/2 = (α + β)/2 = 90°).


title: Normaali (matematiikka)

text: Janalle voidaan konstruoida normaali vastaavalla tavalla. Lähtien ulkopuolisesta tai janalla olevasta pisteestä, voidaan määrätä normaali samalla tavalla. Jos jana on lyhyt, voidaan sitä aina jatkaa viivaimella, jotta piirrokset ovat riittävän laajat. Janalle voidaan muodostaa myös keskinormaali, joka kulkee janan keskipisteen kautta. Janan normaalin jokaisen pisteen etäisyydet janan kummastakin päätepisteestä ovat aina samat.


title: Normaali (matematiikka)

text: Jos janana on ympyrän säde, voidaan sen kehäpisteeseen piirtää tangentti, joka on aina ympyrän säteen normaali. Kolmion korkeusjana on sen kannan normaalin suuruinen, joka piirretään kulkemaan huipun kautta. Suorakulmaisen kolmion kateetit ovat toisensa normaalien suuntaiset.


title: Normaali (matematiikka)

text: Jokaisella vaakasuoralla "y = a" on normaalina pystysuora "x = b", joissa luvut "a" ja "b" ovat vapaasti valittavina, ja päinvastoin.


title: Normaali (matematiikka)

text:
Jos annettu vinosti kulkeva suora esitetään yhtälöllä
ja on sen kulmakerroin formula_13. Normaalin yhtälön kulmakertoimeksi formula_14 tulee silloin
Ehdokkaita normaaliksi on äärettömän monia, sillä suoralta on vielä valittava se piste, jonka kautta normaali kulkee. Jos valittu piste on formula_16, saadaan yhtälöksi


title: Normaali (matematiikka)

text: Yleisen suoran yhtälön, eli normaalimuotoisen suoran yhtälön, normaalivektori voidaan muodostaa yhtälön kertoimista


title: Normaali (matematiikka)

text:
Merkitään vektoria formula_20 ja formula_21 Vektorit formula_3 ja formula_4 ovat toistensa normaalivektoreita eli formula_24 jos
Tämä pistetulon nollasääntö on hyvä vektoreiden kohtisuoruustesti.
Tämä pistetulon nollasääntö on hyvä vektoreiden kohtisuoruustesti.


title: Normaali (matematiikka)

text:
Funktion kuvaajalle voidaan piirtää kohtaan "a" normaali, joka on kohtisuorassa kuvaajan samaan kohtaan piirrettyä tangentia vastaan. Tangentin kulmakerroin formula_25 kohdassa "a" saadaan funktion derivaatan arvosta kyseisessä kohdassa. Normaalin kulmakerroin formula_14 määräytyy samalla tavalla kuin suorillakin eli
Normaalin yhtälö pisteessä formula_28 missä derivaatta on olemassa muttei ole arvoltaan nolla, on
Jos derivaattaa ei siinä kohdassa ole olemassa, on normaalin yhtälö formula_30 Jos derivaatta on nolla, tulee normaalin yhtälöksi ottaa pystysuora formula_31


title: Normaali (matematiikka)

text: Ympyrän normaali on säteen suuntainen, koska ympyrän tangentti on sädettä kohtisuorassa ja normaali tangenttia kohtisuorassa.


title: Normaali (matematiikka)

text: Tila-avaruudessa esitettävä taso voi olla äärettömän monessa asennossa ja kohdassa, joten tasolle voidaan asettaa normaalisuora, -jana tai -vektori äärettömän moneen kohtaan. Lukuisista sijoitusvaihtoehdoista huolimatta samalla puolella tasoa olevat normaalivektorit osoittavat aina samaan suuntaan, kun tason vastakkaisella puolella olevat normaalivektorit osoittavat vastakkaiseen suuntaan. Molemmilla vektoreilla voidaan suunnata normaalisuorat, jotka ovat keskenään yhdensuuntaiset.


title: Normaali (matematiikka)

text:
Tasolle sijoitettava normaali tulee olla kohtisuorassa kaikkien tasonsuuntaisten vektorien kanssa. Riittää kuitenkin valita kaksi tasonsuuntaista vektoria (esimerkiksi formula_3 ja formula_4), jotka ovat keskenään erisuuntaiset, ja normaali formula_34 voidaan määrittää näiden avulla käyttäen pistetuloa
Tason yhtälö voidaan muodostaa vektoreilla käyttäen normaalivektoria formula_34. Valitaan tasolta piste P, jonka avulla muut tason pisteet Q ilmoitetaan. Tasoehto sisältää pistetulon, jossa normaalivektori kerrotaan paikkavektoreiden erotuksella
Tason yhtälön muuttujien kertoimet A, B ja C ovat siten normaalinvektorin komponentteja.


title: Normaali (matematiikka)

text:
Tilassa mutkittelevan pinnan eri kohtien tangenttitasot ovat eri asennoissa. Tason normaalit, jotka ovat samalla myös pinnan normaalivektorit, ovat siten myös eri asennoissa. Jos esimerkiksi kaksiulotteinen pinta P mutkittelee kolmiulotteisessa avaruudessa, voidaan se joissakin tapauksissa esittää yhtälöllä formula_39 Tämän pinnan normaali pisteessä formula_16 voidaan laskea osittaisderivaatoilla
missä formula_42 ja formula_43


title: Normaali (matematiikka)

text: Kuten tasossakin, kaksi vektoria formula_44 ja formula_45 ovat kohtisuorassa eli formula_24 kun


title: Asko Laurila

text: Asko Juhani Laurila (s. 1. tammikuuta 1946 Nivala) on suomalainen kirjailija.


title: Asko Laurila

text: Laurila sai J. H. Erkon palkinnon esikoisteoksestaan "Aurinko ja omenapuu" (1976).


title: Lumen ja jään maa

text: Lumen ja jään maa on suomalaisen Ilkka Auerin kirjoittama romaanisarja, johon kuuluu tällä hetkellä neljä kirjaa; "Sysilouhien sukua" (2004), "Varjoissa vaeltaja" (2006), "Hyinen hauta" (2007) ja "Ikitalvi" (2008). Sarjan kirjat on julkaissut Otava. "Sysilouhien sukua" voitti Suomen Tolkien-seuran vuoden parhaalle suomalaiselle fantasiakirjalle myöntämän Kuvastaja-palkinnon.


title: Lumen ja jään maa

text: Sarja kertoo nuoresta Nonna-tytöstä ja hänen ystävästään Fenris-jääkarhusta. Tarinan aikana Nonnasta kasvaa mahtava ja pelätty Jäänoita, joka hallitsee sekä sysilouhille ominaisia pimeyden ja varjojen taitoja että pakkasen henkiä.


title: Lumen ja jään maa

text: Sysilouhien sukua aloittaa Lumen ja jään maa -sarjan. Nonna on vain lapsi, kun hänen kotikyläänsä hyökätään ja hän joutuu vangiksi. Fenris jääkarhu pelastaa hänet ja he aloittavat huiman matkan kohti pohjoista vihamielinen hornanhenki kannoillaan. Matkalla heille selviää, että Nonna on sukua satoja vuosia aiemmin eläneelle sysilouhivelholle. Paljastus johdattaa Nonnan etsimään vielä kauempana pohjoisessa yhä eläviä sukulaisiaan ja lopulta hänen tiensä vie Hiidenkynnen linnoitukseen, jonka pelätty valtiatar Astrid ottaa Nonnan suojiinsa.


title: Lumen ja jään maa

text: Sysilouhien suvun päättymisestä on kulunut pari vuotta ja Nonna on saanut oppia noidan taitoja Hiidenkynnen asukkailta. Hänen maineensa on levinnyt laajalti ja häntä on alettu kutsua noitalapseksi. Noridiumin kuninkaan kuollessa Nonna lähtee yhdessä Hiidenkynnen hallitsijan Astridin ja soturi Asbrandin kanssa Routahalliin, jossa tutustuu kuninkaan tyttäreen Freyaan. Sysipään kierot valtiaat pyrkivät estämään Freyaa nousemasta isänsä seuraajaksi, ja yrittävät murhata kuninkaan tyttären, mutta Nonna onnistuu pelastamaan Freyan, jolloin Sysipää valloittaa Routahallin Nonnan ollessa muualla. Lopulta Nonna vapauttaa Freyan ja Routahallin tietäjän.


title: Lumen ja jään maa

text: Nonnan kyvyt ovat kehittyneet entisestään ja hänen sysilouhien veressä perimänsä taidot alkavat myös kasvaa nopeasti. Nonnan on myös valmistauduttava ottamaan Astridin paikka Jäänoitana ja Hiidenkynnen valtiattarena. Ennen sitä hän joutuu kuitenkin kohtaamaan useita esteitä ja vastuksia, sillä jumalat eivät anna kuolevaisille mitään ilmaiseksi. Eikä kaikkien pakkasen salaisuuksien oppiminenkaan yksinään voi riittää suojelemaan Nonnaa kaikilta juonilta, joita häntä vihaavat ja pelkäävät nawyrilaiset kehittävät druidi Benesingin johdolla.


title: Lumen ja jään maa

text: Nonna on omalla tiellään toteuttamassa Cerbiuruksen, Tyrfingin ja muiden jumalien hänelle antamaa tehtävää louhien vallan palauttamisesta. Nawyrin petolliset druidit kuitenkin pyrkivät estämään hänen pyrkimyksensä, sillä he pelkäävät louhien vievän heidän valtansa. Druidien toimet pakottavat Nonnan lopulta tekemään päätöksen, jota hän ei ole halunnut koskaan tehdä ja hän lähettää sotajoukkonsa Nawyria vastaan raskain mielin. Nonnan on seurattava kohtaloaan Jäänoitana ja nostettava louhet jälleen hallitsemaan ihmisten maailmaa.


title: Sauli Sarkanen

text: Sauli Ilari Sarkanen (s. 21. kesäkuuta 1951 Tuusula) on suomalainen runoilija.


title: Sauli Sarkanen

text: Sarkanen käsittelee runoissaan erityisesti luontoa ja ihmisen suhdetta luontoon. Hän on ollut nuoresta asti kiinnostunut linnuista ja on julkaissut lintu- ja luontoaiheisia artikkeleita ja tutkimuksia mm. Suomen Luonnossa, Linnut-lehdessä ja Ornis Fennicassa. Sarkanen on työskennellyt myös elokuva-alalla, ja hän on tehnyt useita lyhytelokuvia. Toiminut tutkijana ja suunnittelijana Metsähallituksessa. Nykyisin vapaa kirjoittaja.Osuudet luontokirjoissa:


title: Sauli Sarkanen

text: "Uhanalaiset." Toim. Ilkka Koivisto. Weilin&Göös 1981. Sauli Sarkanen (valkoselkätikka). ISBN 951-35-2572-4


title: Sauli Sarkanen

text: "Lintuharrastusopas." Toim. J.Tiainen & Patrick Hublin. Lintutieteellisten Yhdistys Liitto & Luonto Liitto. 1981. S. Sarkanen & T. Hurme (Tikkojen mielenkiintoinen maailma). ISBN 951-95462-1-9


title: Sauli Sarkanen

text: "Maailman uhanalaiset eläimet". Suomi. Toim. Ilkka Koivisto. Weilin & Göös 1992. Sauli Sarkanen (valkoselkätikka). ISBN 951-35-4685-3


title: Ikuisesti nuori

text: Ikuisesti nuori ("Forever Young") on vuonna 1992 ensi-iltansa saanut draamaelokuva. Elokuvan ohjasi Steve Miner ja pääosissa ovat Mel Gibson, Jamie Lee Curtis ja Elijah Wood.


title: Ikuisesti nuori

text: Elokuva kertoo Daniel McCormickista ja eletään vuotta 1939. Daniel on surun murtama sillä hänen tyttöystävänsä Helen on vaipunut koomaan, eikä Danielin elämällä ole enää tarkoitusta. Danielin ystävä Harry Finlay on tiedemies ja hän on kehitellyt syväjäädytyksen mahdollistavaa laitteen ja surun murtama Daniel suostuu koekaniiniksi, mahdollisista seurauksista piittamatta.


title: Ikuisesti nuori

text: Eletään vuotta 1992 nuori poika Nat Cooper löytää varaston perältä oudon kapselin jossa on jäätynyt mies. Vahingossa Nat purkaa jäädytystilan Daniel herää monen vuoden jäädytystilastaan. Daniel majoittuu Natin ja hänen yksinhuoltaja äitinsä Clairen kanssa asumaan. Danielille ja Natille syntyy isä-poika suhde ja Daniel rakastuu Claireen. Muuttunut maailma on ainutlaatuinen ja outo Danielille, joka ei ole eläissään nähnyt edes televisiota. Kuitenkin Daniel alkaa vanhentua nopeasti, koska jäädytystila pitää ihmisen vain hetkellisesti nuorena. Daniel vanhenee muutamassa päivässä 53:lla vuodella ja tulee vanhukseksi. Lopussa hän löytää entisen tyttöystävänsä Helenin, joka on vuosikymmeniä sitten herännyt koomastaan. Kuluneiden vuosien aikana rakkaus ei ole kuitenkaan hiipunut ja Daniel ja Helen päätyvät yhteen elämään viimeisiä vuosia yhdessä. Daniel menetti elämästään 53 vuotta, jonka aikana hän oli jäädytystilassa.


title: Ikuisesti nuori

text: "Video-oppaassa" vuodelta 1994 Bello Romano kutsui elokuvaa sympaattiseksi koko perheen hömpäksi ja antoi sille kolme tähteä viidestä, mikä vastaa sanallista arviota ”hyvä”.


title: Eira Stenberg

text: Eira Margot Helene Stenberg (s. 8. huhtikuuta 1943, Tampere) on suomalainen Helsingissä asuva kirjailija ja runoilija.


title: Eira Stenberg

text: Stenbergin vanhemmat olivat diplomiekonomi ja KHT-tilintarkastaja Emil Gösta Arvid Stenberg ja Toini Kyllikki Reponen. Hän on opiskellut elokuvadramaturgiaa Helsingissä ja suorittanut humanististen tieteiden kandidaatin tutkinnon 1968.


title: Michael Sheen

text: Michael Sheen (s. 5. helmikuuta 1969 Newport, Gwent) on walesilainen näyttelijä, joka tunnetaan muun muassa roolistaan Tony Blairina elokuvissa "The Deal" (2003) ja "The Queen" (2006).


title: Michael Sheen

text: Sheen seurusteli näyttelijä Kate Beckinsalen kanssa vuosina 1995–2003. Heillä on vuonna 1999 syntynyt tytär.


title: Ivana Brkljačić

text: Ivana Brkljačić (s. 25. tammikuuta 1983 Villingen-Schwenningen, Saksa) on kroatialainen moukarinheittäjä. Brkljačićin suurimmat saavutukset ovat junioreiden MM-kulta vuosilta 2000 ja 2002. Hän oli myös mukana olympiakisoissa 2000, missä hän sijoittui finaalissa yhdenneksitoista. Hänen ennätyksensä on 75,08, minkä hän heitti kesäkuussa 2007 Varsovassa.


title: Ivana Brkljačić

text: Brkljačić lähti yhtenä suurimmista voittajasuosikeista MM-kisoihin 2007. Hän heittikin karsinnan 1. kierroksella tuloksen 74,83, mutta epäonnistui finaalissa jääden yhdenneksitoista.


title: Slovakian vaakuna

text: Slovakian vaakunan on Slovakian tunnus. Vaakuna määritellään perustuslaissa lipun, hymnin ja kansallisen sinetin ohella. Vaakunasta tuli itsenäisen Slovakian symboli 1. tammikuuta 1993.


title: Slovakian vaakuna

text: Vaakunassa on punaisella pohjalla hopeinen kaksoisristi, joka kohoaa kolmen sinisen vuoren huipun keskeltä. Risti on Lothringenin risti, jossa alempi poikkiristi on ylempää pidempi. Kristinuskon slaaveille tuoneet Kyrillos ja Methodios käyttivät perinteen mukaan tällaista ristiä. Kolme vuorta symbolisoivat Slovakian kolmea vuoristoketjua, Ylä-Tatraa, Matala-Tatraa ja Malá Fatraa.


title: Slovakian vaakuna

text: Vaakunaa käytetään myös osana Slovakian lipussa. Kansallisessa sinetissä vaakunaa ympäröi teksti ”Slovenská Republika”, ”Slovakian tasavalta”.


title: Suomen elokuvatoimistojen liitto

text:
Suomen elokuvatoimistojen liitto SEL ry on elokuvateatterielokuvien ja kuvatallenteiden maahantuojien ja levittäjien yhdistys. Sen tarkoitus on edistää alan tervettä kehitystä sekä estää vilpillistä kilpailua. Siihen kuuluu 26 yritystä. Yhdistys on perustettu vuonna 1937 ja se toimi vuoteen 1964 saakka nimellä "Suomen Filmivuokraajaliitto". Yhdistys on Suomen Filmikamari ry:n jäsen. Yhdistyksen puheenjohtaja on vuonna 2009 Juha "Jussi" Mäkelä.
Yhdistyksen ruotsinkielinen nimi on "Finlands Filmbyråers Förbund" ja englanninkielinen nimi on "The Finnish Film Distributors´ Association".


title: Suomen filmivalmistajien liitto

text: Suomen filmivalmistajien liitto SFVL ry on vuosien 1945–1990 välillä toiminut elokuvatuotantoyhtiöiden etujärjestö. Järjestön aktiivinen toiminta yhdistettiin Suomen elokuvatuottajien keskusliittoon vuonna 1990. Järjestö oli myös Suomen Filmikamarin jäsen.


title: Thomas Brackett Reed

text: Thomas Brackett Reed (18. lokakuuta 1839 – 7. joulukuuta 1902) oli yhdysvaltalainen poliitikko Mainen osavaltiosta. Hän toimi edustajainhuoneen puhemiehenä vuosina 1889–1891 ja 1895–1899.


title: Thomas Brackett Reed

text: Reed valittiin Mainen osavaltion edustajainhuoneeseen vuonna 1868 ja senaattiin 1870. Hänet valittiin republikaanipuolueen jäsenenä Yhdysvaltain edustajainhuoneeseen, jossa hän istui vuosina 1877–1899.


title: Olivera Jevtić

text: Olivera Jevtić (s. 24. heinäkuuta 1977) on serbialainen kestävyysjuoksija, joka on keskittynyt pääasiassa maratonille. Jevtić pitää hallussaan maratonin Serbian ennätystä ajalla 2.25.23, jonka hän juoksi Rotterdamin maratonilla 2003. Jevtić voitti EM-kisoissa 2006 Serbian kaikkien aikojen ensimmäisen EM-mitalin juostuaan maratonilla hopeaa. Jevtić oli Ateenan olympialaisissa 2004 parhaana eurooppalaisena kuudes naisten maratonissa, edustaen tuolloista Serbia ja Montenegron valtioliittoa.


title: Doris Singleton

text: Dorthea eli Doris Singleton (28. syyskuuta 1919 – 26. kesäkuuta 2012) oli yhdysvaltalainen näyttelijä. Hänet muistetaan Caroline Applebyn roolista televisiosarjasta "I Love Lucy".